Амалий ижтимоий мулоқот – Қозоғистон барқарорлиги ва тараққиётининг гарови\nДавлат раҳбари Қасим-Жўмарт Тўқаевнинг\nҚозоғистон халқига Мактуби\nҲурматли депутатлар, ҳукумат аъзолари!\nҲаммангизни янги парламент мавсумининг бошланиши билан табриклайман!\nБиз мамлакатимизнинг янги тарихидаги муҳим довонга яқинлашмоқдамиз.\nЎттиз йилча муқаддам халқимиз ўз Мустақиллигини эълон қилиб, боболаримиз асрлар бўйи қилган орзуларини рўёбга чиқарди.\nШу вақт ичида Қозоғистоннинг Тўнғич Президенти – Элбоши Нурсултан Абишули Назарбаев раҳнамолигида мамлакатимиз жаҳондаги обрўли ва барқарор давлатга айланди.\nМетиндай бирлигимиз туфайли мустақиллигимизни мустаҳкамлаб, халқимизнинг шароитларини яхшилашга йўл очдик. Бу бунёдкорлик ва олға силжиш, тинчлик ва тотувлик даври бўлди.\nМамлакатимизнинг ривожланиш йўлини бутун жаҳон тан олиб, уни Қозоғистоннинг, яъни Назарбаевнинг модели деб атади. Ҳозир бизга Мустақилликнинг ютуқларини ошириб, элимизни ривожланишнинг янги сифат босқичига кўтариш имконияти берилди.\nБиз бунга Элбоши сиёсатининг давомийлигини сақлаб, изчил ислоҳотлар ўтказиш орқалигина эриша оламиз.\nЎзингизга маълумки, буларнинг ҳаммаси менинг сайловолди дастуримга негиз бўлган.\nҲозир давлат органлари уларни амалга ошириш учун тегишли ишларни олиб бормоқда.\nМен халққа берган ваъдаларимни, албатта, адо этаман.\nБиз фаолиятимизда Элбоши томонидан ишлаб чиқилган Бешта институционал ислоҳот ва Миллат Режасини тўлиқ амалга ошириш заруриятидан келиб чиққанимиз мақсадга мувофиқдир.\nУ томонидан тузилган Модернизациялаш бўйича миллий комиссия ишини янгилаш лозим.\nМаърузамнинг давомида олдимиздаги умумий вазифалар, шу жумладан сайловолди дастуримнинг амалга оширилиши ҳақидаги фикр-мулоҳазаларимни айтиб ўтмоқчиман.\nI. ЗАМОНАВИЙ САМАРАЛИ ДАВЛАТ\nМен ваъда қилган сиёсий ўзгаришлар аста-секин ва изчил, давлатимиз ва халқимизнинг манфаатларини ҳисобга олган ҳолда амалга оширилади.\nЖаҳон тажрибаси шундан далолат берадики, кутилмаган, ноизчил сиёсий эркинлаштириш ички сиёсий вазиятнинг бузилишига ва ҳатто давлатчиликнинг йўқотилишига олиб келади.\nШунинг учун биз сиёсий ислоҳотларни “олдинга югуриб кетмасдан”, лекин изчил, қатъий ва мушоҳада билан амалга ошира борамиз.\nБизнинг асосий қоидамиз шу: мамлакатнинг ижтимоий-сиёсий ҳаётини янгиламасдан туриб, муваффақиятли иқтисодий ислоҳотларга эришиб бўлмайди.\n“Кучли Президент – нуфузли Парламент – ҳисоб берувчи Ҳукумат”. Бу ҳали бўлмади, бироқ биз у томонга жадал суръатлар билан ҳаракатланишимиз керак бўлган мақсаддир.\nСиёсий тизимнинг ушбу формуласи давлат барқарорлигининг гаровидир.\nБизнинг умумий вазифамиз – “Тингловчи давлат” концепциясини ҳаётга татбиқ этиш, у фуқароларнинг барча амалий талаб-истакларига тезкорлик билан, самарали эътибор қаратади. Ҳокимият ва жамиятнинг доимий мулоқотига эришиш йўли билангина замонавий геосиёсатга қоришиб кетадиган мувофиқ давлатни барпо этиш мумкин.\nШунинг учун фуқаролик жамиятини қўллаб-қувватлаш ва мустаҳкамлаш, уни энг долзарб умумдавлат вазифаларини ҳал қилишга жалб этиш лозим. Ўз таркибига кўра ваколатли Ижтимоий ишонч миллий кенгаши айнан шунинг учун тузилди, у алмаштириш қоидаси бўйича ишлайди.\nЯқин вақт ичида қуйидаги чораларни амалга оширишимиз керак.\nБиринчи. Партиявий қурилиш жараёнини давом эттириш\n“Nur Otan” партияси, унинг Раиси, Элбошимиз Нурсултан Абишули Назарбаев туфайли мамлакатнинг етакчи сиёсий кучи бўлишдек мураккаб ва масъулиятли вазифани изчил бажариб келмоқда.\nБиз жамиятнинг фаровонлиги йўлида амалий сиёсат олиб бораётган бошқа сиёсий партиялар ва ҳаракатлар билан ҳам ҳамкорлик қилишимиз керак.\nЖамиятимизни ташвилантирувчи асосий муаммолар кўчаларда эмас, айнан Парламентда ва фуқаровий мулоқот доирасида муҳокама қилиниши ва ҳал этилиши лозим.\nДепутатларнинг ўз қонуний ҳуқуқларидан фойдалана олишлари мумкин ва керак, шу жумладан, энг долзарб муаммоларни Ҳукуматга йўллаб, уни ҳал этиш учун амалий чоралар қўллашни талаб этишга ҳақли.\nБир вақтнинг ўзида қонун чиқарувчи ва ижро ҳокимиятлари ўртасидаги муносабатлар ўзаро ҳурматга асосланган, амалий, сунъий зиддиятларсиз бўлмоғи керак.\nДавлат раҳбари сифатида менинг вазифам мамлакатда кўппартиявийлик, сиёсий рақобат ва фикрлар хилма-хиллигини ривожлантиришга кўмаклашишдан иборат.\nУ узоқ муддатли келажакда сиёсий тизимнинг барқарорлиги учун муҳимдир.\nПарламент Мажлиси ва маслаҳатларга навбатдаги сайловлар мамлакатда кўппартияли тизимни янада ривожлантиришга имкон бериши лозим.\nИккинчи. Аҳоли билан самарали қайта алоқа\nИжтимоий мулоқот, очиқлик, одамларнинг эҳтиёжларига жадал эътибор қаратиш давлат органлари фаолиятидаги асосий устуворликлар ҳисобланади.\nПрезидент маъмуриятида давлат органларининг фуқаролар мурожаатларини кўриб чиқиш сифатини назорат қиладиган ва улар бўйича тезкор чоралар кўрадиган бўлим ташкил этилди.\nМарказда ва жойларда амалдорларнинг “карлиги” ва ёпиқлиги туфайли одамлар кўпинча Президентга мурожаат қилишга мажбур бўлмоқдалар.\nБирор бир соҳада қарорларнинг адолатсизлиги натижасида кўп бор шикоятлар тушаётгани муайян бир давлат органи ёки минтақада талай муаммолар борлигини англатади. Эндиликда бундай ҳолатларга юқорида айтилганидек ёндашиш ва тегишли қарорлар қабул қилиш керак.\nДавлат хизматчилари иш самарадорлигини ошириш учун уларнинг қаторига тайёрланган ёш кадрларни жалб этиш зарур.\nШу билан бирга 2020 йилдан бошлаб биз давлат хизматчилари сонини аста-секин қисқартиришга киришамиз, ортиб қолган маблағни энг керакли ходимларни моддий рағбатлантиришга сарфлаймиз.\n2020 йилга бориб давлат хизматчилари ва миллий компаниялар ходимлари сони 25 фоизга қисқариши лозим.\nУчинчи. Митинглар ҳақидаги қонунларни такомиллаштириш\nКонституцияга кўра бизнинг фуқаролар эркин хоҳиш билдириш ҳуқуқига эга.\nАгар тинч мақсаддаги акциялар қонун ва фуқаролар тинчлигининг бузилишини кўзламаса, уларга пешвоз чиқиш ва қонунда белгиланган тартибда уларни ўтказишга рухсат бериш, бунинг учун махсус жойлар ажратиш зарур.Фақат шаҳар четидан эмас.\nБироқ Конституцияга хилоф ҳаракатларга ҳар қандай даъватлар, безорилик акциялари қонун доирасида чекланади.\nТўртинчи. Ижтимоий тотувликни мустаҳкамлаш\nИжтимоий ва этник гуруҳлар ўртасидаги тотувлик – бутун жамият умумий меҳнатининг натижасидир. Шундай экан, сиёсий жараёнларни таҳлил қилиб, бирлигимизни янада мустаҳкамлаш учун аниқ чоралар қабуллаш керак.\nҚозоқ халқининг давлат қурувчи миллат сифатидаги ролини мустаҳкамлаб, этнослараро тотувлик ва динлараро тушунишни шакллантира боришимиз лозим.\nБизнинг тамойилимиз: Эл бирлиги – унинг ранг-баранглигида!\nМамлакатимиздаги этник гуруҳларнинг тили ва маданиятини ривожлантиришга шароитлар яратиб бераверамиз.\nҚозоқ тилининг давлат тили сифатидаги роли кучайиб, миллатлараро алоқа тилига айланадиган даври келади, деб ўйлайман. Бироқ бундай даражага эришиш учун барчамиз шовқин-сурон солавермай, ҳамжиҳатликда ишлашимиз керак.\nШу билан бирга тил улкан сиёсат қуроли эканини ҳам эсдан чиқармаган маъқул.\nФаол фуқаролик жамиятини барпо этиш учун ноҳукумат ташкилотларнинг нуфузини ошириш лозим, деб ҳисоблайман.\nШунинг учун яқин вақт ичида фуқаролик жамиятини ривожлантиришнинг 2025 йилгача бўлган концепциясини тайёрлаб, қабул қилишимиз керак.\nКеласи йили нишонланадиган муҳим юбилейлар ва унутилмас воқеаларга тайёргарлик ишлари бошланди. Келгуси йилда ҳаммамиз Ал Форобийнинг 1150 йиллик, Абай Қунанбайулининг 175 йиллик юбилейларини нишонлаймиз. Бу тўйлар давомида исрофгарчиликка йўл қўймаган ҳолда алломаларимизнинг асарларини халқ орасида тарғиб қилишимиз зарур.\nШунингдек, энг аҳамиятли айём – Мустақилликнинг ўттиз йиллигига бағишланган тегишли чора-тадбирларни амалга оширишимиз керак.\nМамлакат ҳаётидаги ана шундай оламшумул воқеалар чинакам ватанпарварликни тарбиялашга йўл очади, деб ишонаман.\nII. ФУҚАРОЛАР ҲУҚУҚЛАРИ ВА ХАВФСИЗЛИГИНИ ТАЪМИНЛАШ\nСуд ва ҳуқуқни муҳофаза қилиш тизимидаги чуқур ислоҳотлар фуқароларнинг ҳуқуқларини ҳимоя қилиш ва улар хавфсизлигини кучайтиришнинг муҳим омилидир. Суд қарорлари сифатини яхшилаш юзасидан қатор жиддий чораларни амалга ошириш лозим.\nСудянинг қонундан ва ички эътиқодидан келиб чиққан ҳолда қарор чиқариш ҳуқуқи ўзгармай қолади. Бинобарин, суд қарорларини пухта таҳлил қилиш, суд амалиётининг бир хиллигини таъминлаш мақсадга мувофиқдир.\nҲокимият органлари қарорлари ва ҳаракатларидан норози бўлиб, ўтказган оммавий-ҳуқуқий баҳсларда фуқаролар кўпинча тенг бўлмаган шароитларда қолмоқдалар. Уларнинг имкониятларини давлат девони имкониятлари билан таққослаб бўлмайди.\nШунинг учун ана шу тафовутни мувозанатлаштирадиган, баҳсларни ҳал этишнинг алоҳида механизми сифатида маъмурий адлияни жорий этиш даркор.\nБундан буён довларни ҳал этишда суд қўшимча далилларни тўплаш ҳуқуқига эга, уларни йиғиш учун жавобгарлик фуқарога ёки бизнесга эмас, давлат органига тушади.\nҚонундаги барча зиддиятлар ва ноаниқликлар фуқаролар фойдасига ишлаши керак.\nШу ўринда қуйидаги муҳим масалага тўхталиб ўтмоқчиман. Биз одил суднинг ҳаддан ташқари қатағон чоралари ва қатъий жазолов амалиётидан воз кечдик. Аммо мамлакатда кўплаб оғир жиноятлар ҳамон учраб турибди.\nБиз қонунларни инсонпарварлаштиришга қизиқиб кетди-гу, бир вақтнинг ўзида фуқароларнинг асосий ҳуқуқларини назардан четда қолдирдик.\nШошилинч турда жинсий зўравонлик, педофилия, гиёҳванд моддалар тарқатиш, одам савдоси, турмушда аёлларга нисбатан зўрлик ва шахсга қарши, айниқса, болаларга қарши бошқа оғир жиноятлар учун жазони кучайтириш керак. Бу менинг Парламент ва Ҳукуматга топшириғимдир.\nЯқинда содир бўлган фожиали воқеалар уюшган жиноятчиликнинг энг хатарли шаклларидан бири сифатида браконьерлик муаммосини ҳам очиб ташлади. Браконьерлар шайланган, қуролланган, ўзларининг жазоланмаслигини ҳис этадилар. Фақат шу йилнинг ўзида уларнинг қўлидан ҳайвонот оламини муҳофаза қилувчи икки нафар инспектор ҳалок бўлди.\nЯқинда Шарқий Қозоғистон вилоятидаги Марқакўлда браконьерлар тўдасининг жиноий фаолиятига чек қўйилди. Бу фақат алоҳида ҳолатлар, бироқ браконьерлик чуқур илдиз отган, бунда ҳуқуқни муҳофаза қилиш органларининг боқибеғамлиги ҳам кўмаклашган. Браконьерлар бизнинг миллий бойлигимиз – табиатни аёвсиз яксон қилмоқдалар.\nҲукуматга икки ой мобайнида тегишли қонунларни қатъийлаштириш юзасидан шошилинч чоралар кўришни топшираман.\nУюшган жиноятчиликка қарши изчил кураш масаласи ҳам кун тартибидан тушмаяпти. Таҳлилчилар ва жамоатчилик иштирокида Марказий ва маҳаллий органлар меъёрий-ҳуқуқий ҳужжатлари лойиҳаларининг коррупцияга қарши таҳлилини қайта тиклаш лозим. Уюшган жиноятчилик содир бўлган маҳкама биринчи раҳбарининг жавобгарлигини қонуний ва меъёрий жиҳатдан тартибга солиб қўйиш мақсадга мувофиқдир.\nШунингдек, коррупцияга қарши органлар ходимларининг ноқонуний иш усуллари ва провокация ҳаракатлари учун қатъий жавобгарлигини кўзда тутиш лозим. Бундайларга тергов амалиётида ўрин бўлмаслиги керак.\nАйбсизлик презумпцияси қоидаларига тўлиқ амал қилиниши зарур. Ҳуқуқни муҳофаза қилиш тизимини тўлақонли ислоҳ этиш энг долзарб вазифалардан бири бўлиб турибди.\nПолициянинг давлат куч воситаси сифатидаги образи аста-секин ўтмишга кетмоқда, у фуқароларнинг хавфсизлигини таъминлашда уларга хизмат кўрсатадиган орган бўлиб қолади.\nБиринчи босқичда 2020 йил охирларигача Маъмурий полиция қўмитасининг ишини қайтадан ташкил этиш зарур. Буни сифатли ва ҳайбаракаллачиликсиз амалга ошириш лозим.\nПолициячилар ишининг самарадорлиги полиция хизматининг ўз обрўсига боғлиқ.\nИИВ ислоҳотига келаси уч йил мобайнида 173 млрд. тенге йўналтирилади. Ушбу маблағ иш ҳақини ошириш, уй-жойни ижарага олиш, АХКМ қоидаси бўйича ишлайдиган замонавий полиция фронт-офисларини ташкил этишга сарфланади. Фуқароларни табиий офатлар ва техноген ҳалокатлардан ҳимоя қилиш масалаларига ҳам алоҳида эътибор берилади. Афсуски, улар нафақат бизнинг мамлакатда, балки, бутун жаҳонда тез-тез содир бўлмоқда. Ушбу соҳада профессионал кадрлар ишлашлари керак.\nҲукуматга ИИВни ислоҳ қилишга ажратилган маблағ ҳисобидан Фуқаро мудофааси ходимларининг маошини оширишни ва ана шу мақсадга 40 млрд. тенге йўналтиришни топшираман.\nОлдимизда янги концепция асосида жангга қобилиятли армияни шакллантириш вазифаси турибди.\nАрисдаги воқеалар Қуролли кучларда жиддий муаммолар тўпланиб қолганини кўрсатди. Барча ҳарбий харажатларни тартибга солиш, армияда молиявий ва умумий интизомни мустаҳкамлаш керак. Бир вақтнинг ўзида ҳарбий хизмат нуфузини, Қуролли кучлар моддий таъминотини яхшилаш зарур.\nКасбий жиҳатдан тайёрланган, Ватанга содиқ зобит кадрлар ва ҳарбий хизматчилар билан бутланган армиямиз янги геосиёсий воқеликда мамлакат хавфсизлигига хатарларни бартараф этишга шай туриши шарт.\nIII. ЖАДАЛ РИВОЖЛАНГАН ВА ИНКЛЮЗИВ ИҚТИСОДИЁТ\nҚозоғистон иқтисодиёти дунёвий сифатдаги қийинчиликларга қарамасдан олға силжиб бормоқда.\nЙил бошидан бери унинг ўсими жаҳондаги ўртача кўрсаткичдан юқори бўлди.\nАгар тегишли тузилмавий ўзгаришларни амалга оширсак, 2025 йилга бориб ички ялпи маҳсулотнинг йил сайинги барқарор ўсимини 5 фоиз ва ундан юқори даражага етказиш мумкин.\nИқтисодиётнинг ривожланишига янгича жўшқинлик бериш учун Ҳукумат ва Президент Маъмурияти мамлакат ва хориж таҳлилчиларининг барча ишларини синчковлик билан таҳлил қилиб туриши даркор.\nЭлбоши тавсия этган 2050 йилгача бўлган узоқ муддатли тараққиёт стратегияси ҳамда Миллат Режасига мувофиқ, бир қатор тузилмавий вазифаларни амалга оширишимиз керак.\nБиринчи. Хомашёга боғланган менталитетдан воз кечиб, иқтисодиётни ранг-баранглаштириш.\n“Таълим иқтисоди”, меҳнат унумдорлигини ошириш, инновацияни ривожлантириш, сунъий заковат жаҳон тараққиётининг асосий омилларига айланди.\nИндустрлаштиришнинг учинчи бешйиллигини амалга ошириш мобайнида, авваллари йўл қўйилган хато ва камчиликларни инобатга олишимиз зарур.\nБу масалалар юзасидан менинг барча топшириқларимни, эслатмаларимни Ҳукумат тўлиқ бажариши шарт.\nМеҳнат унумдорлигининг аниқ ўсимини камида 1,7 бараварга оширишимиз лозим.\nМамлакатимизни минтақада етакчи сифатида танитиб, Марказий Осиёдаги нуфузимизни ошириш – стратегик вазифа.\nБу – Элбоши белгилаб берган сиёсий йўлимиз.\nИккинчи. Квази-давлат шўъбасининг самарадорлигини ошириш.\nБизнинг давлат компанияларимиз баҳайбат конгломератларга айланиб олган, уларнинг халқаро рақобатга бардошлиги шубҳа туғдиради.\nДавлатнинг иқтисодиётга бўлар-бўлмасга аралашувини қисқартириш мақсадида мен квази-давлат компаниялари тузишга мораторий жорий этиш ҳақида қарор қабул қилган эдим.\nБиз Жамғарма тузилганидан буён ўтган 14 йил ичида халқ фаровонлигини оширишга Миллий фаровонлик жамғармаси амалда қандай ҳисса қўшганини тўла англаб олмоғимиз керак.\nҲукумат Ҳисоб қўмитаси билан биргаликда уч ой муддат ичида давлат холдинглари ва миллий компанияларнинг самарадорлигини таҳлил қилиб чиқиши лозим.\nКвази-давлат компаниялари кўпинча бир майдонда ўзаро рақобатлашишади. Масалан, уй-жой сиёсати соҳасида бир вақтнинг ўзида 7та давлат оператори ишламоқда ва бу фақат марказ даражасида!\nДавлат компанияларининг сонини қисқартириш мумкин ва шарт.\nБунда стратегик шўъбаларда ишлаётган давлат компанияларининг фаолиятига эҳтиёткорлик билан ёндашиш мақсадга мувофиқдир.\nУлар устидан Давлат назорати сақланиб қолиши керак. Акс ҳолда, биз давлат монополистлари ўрнига хусусий монополистларга ва бундан келиб чиқадиган оқибатларга дуч келамиз.\nҲукумат нарх ва тарифлар масаласи билан изчил ва кўргазмали равишда шуғулланиши керак.\nБу табиий монополиячиларнинг товар ва хизматларига ҳам тааллуқли.\nМамлактимизда баҳолар – озиқ-овқат маҳсулотлари ва кийим-кечакдан тортиб, турли хизматларнинг ҳақигача юқори эканлиги сир эмас.\nМасалан, нима учун асосий авиаташувчи компаниянинг авиачипталари энг кўп талаб қилинадиган йўналишлар бўйича қиммат, баъзан Европадагидан 30 фоиз юқори?! Аэропортларимиз хизмат баҳоларининг нисбатан юқорилиги нима билан асосланади?\nНима учун Қозоғистон аэропортларида хорижлик юк ташувчилар учун авиаёнилғи баҳоси мамлакатимиздагиларга нисбатан қиммат?\nНатижада Қозоғистоннинг авиация тармоғи халқаро рақобатбардошлигини йўқотмоқда, мамлакатнинг транзит салоҳияти пасайиб бормоқда.\nМутасадди вазирлик, идораларнинг лоқайдлиги туфайли темир йўлларда йўловчи ташишда чипталарнинг сунъий танқислиги вужудга келди.\nБу соҳаларда зудлик билан тартиб ўрнатилиши керак.\nБизнинг мақсад – давлатнинг барқарорлаштирувчи ролига таянган ҳолда бозор институтлари ва механизмларининг тўлақонли ривожланишини таъминлаш.\nБундай “оддий буюмлар иқтисодиёти”ни ҳам ёддан чиқармаслик муҳим. Бу фаолиятимизнинг устувор йўналишидир.\nУчинчи. Самарали кичик ва ўрта бизнес – шаҳар ва қишлоқни ривожлантиришнинг мустаҳкам пойдевори\nКичик, айниқса, микробизнес мамлакатимизнинг ижтимоий-иқтисодий ва сиёсий ҳаётида муҳим роль ўйнайди.\nХусусан, энг аввало, қишлоқ аҳолисига доимий иш беради, ишсизликни камайтиради. Шу билан бирга, солиқ базасини вужудга келтириб, маҳаллий бюджетни мустаҳкамлайди.\nШунингдек, оммавий тадбиркорликни ривожлантириш тафаккуримизга сингиб кетган патерналистик одат ва боқимандаликдан халос бўлишга имкон беради.\nШунинг учун давлат бундан буён ҳам бизнесни қўллаб-қувватлашда давом этаверади.\nУшбу мақсадга Миллий жамғармадан 100 миллиард тенгега яқин маблағ ажратилди.\nБироқ, таҳлилчиларнинг фикрича, молиявий кўмакнинг фойдасини маҳаллий ҳокимлик билан муносабати яхши хўжаликларгина кўрмоқда.\nАслида эса, янги лойиҳалар асосида корхоналар барпо этилиб, иш ўринлари очилиши керак эди.\nБу “оддий буюмлар иқтисодиёти”га бевосита дахлдор.\nБироқ, маҳаллий ҳокимлар ташкилий ишларни талабга мувофиқ бажармадилар.\nШу туфайли солиқ ва пенсия тўловларини орттиришга, маҳаллий бюджетни тўлдиришга шароитлар яратилмади.\nШу муносабат билан, Ҳисоб қўмитаси ва Молия вазирлигига маблағнинг сарфланишини қатъий назоратга олишни топшираман.\nМамлакатимизда тадбиркорликни ривожлантиришнинг ибратли мисоллари кўп. Биз кичик бизнесни бутун жамоат бўлиб, биргаликда қўллаб-қувватлашимиз даркор.\nҲукуматга микро ва кичик бизнес компанияларини даромад солиғи тўлашдан уч йил муддатга озод қилишнинг қонуний асосларини ишлаб чиқишни топшираман.\nҚонунчиликка тегишли тузатишлар 2020 йилдан бошлаб кучга кириши керак.\n2020 йилнинг январидан бошлаб микро ва кичик бизнес субъектларини текширишни уч йилга тақиқлаш ҳақидаги қарорим кучга киради.\nБиз бизнесимизнинг ҳалол ва қонунга риоя қилувчилардан эканлигига, истеъмолчилар ва фуқаролар жавобгарликни ҳис эта олишига ишончимиз комил. Мораторий жорий этилган пайтда ўзини-ўзи тартибга солиш, жамоат назорати каби дастакларни фаоллаштириш даркор.\nМабодо бизнес субъектлари тегишли меъёр ва қоидаларни бузадиган бўлса, айниқса, санитария-эпидемиология соҳасида, бундай корхоналар ёпилади, эгалари жавобгарликка тортилади.\nБиз шу тариқа бизнес гарданига тушаётган мажбуриятни озайтирамиз.\nАйни вақтнинг ўзида у аввалгидек ҳуқуқ-тартибот ва назорат органларининг ҳаракатларига боғлиқ кўплаб муаммоларга дуч келмоқда.\nКичик ва ўрта бизнесга нисбатан тазйиқ ҳолатлари ҳам кўпайди.\nУшбу масалада менинг нуқтаи-назарим маълум: бизнесни, хусусан кичик ва ўрта бизнесни ривожлантиришга тўсиқ бўладиган ҳар қандай ҳаракат давлатга қарши жиноят сифатида кўриб чиқилмоғи даркор.\nШу муносабат билан қўшимча қонун тарзидаги қўшимча чоралар зарур. Парламент ва Ҳукумат мазкур муаммони ҳал этиш йўлини таклиф этиши шарт.\nБир вақтнинг ўзида, соядаги иқтисодга қарши ҳаракатларни кучайтириш, капиталнинг ташқарига чиқарилиши, солиқ тўлашдан бош тортишга қарши курашни ҳам кучайтириш муҳим.\nКичик ва ўрта бизнесни давлат томонидан молиявий қўллаб-қувватлаш тизимини “енгиллаштириш”, яъни асосий эътиборни янги лойиҳаларга қаратмоқ керак.\nҲукуматга “Бизнеснинг йўл харитаси” янги дастури доирасида келаси уч йилга қўшимча 250 млрд. тенге ажратишни топшираман.\nБизнесни қўллаб-қувватлашнинг янги шаклларига ўтишни фаоллаштириш муҳим, бунда асосий урғу ижтимоий жиҳатларга – оилавий бизнесни ташкил этиш, биринчи навбатда кўп болали ва кам таъминланган оилаларга ёрдамлашишга берилиши зарур.\nТуризмни ривожлантиришга ҳам алоҳида эътибор қаратилиши лозим, хусусан эко- ва этнотуризмга, зеро улар иқтисодиётнинг муҳим тармоқлари ҳисобланади.\nОлтин Ўрданинг 750 йиллигини тарихимиз, маданиятимиз, табиатимизга сайёҳлар эътиборини қаратишни кўзлаган ҳолда нишонлаш керак. Туризмни ривожлантириш учун тегишли инфратузилма, биринчи навбатда йўллар қурилишини таъминлаш, шунингдек, малакали мутахассисларни тайёрлаш керак.\nТўртинчи. Халқаро бозорларда миллий бизнесни қўллаб-қувватлаш.\nЭкспорт йўналишида фаолият юритаётган компанияларнинг давлат томонидан қўллаб-қувватланиши самарадорлигини қатъиян оширишга тўғри келади.\nМен, энг аввало, ўрта бизнесни назарда тутяпман.\nҲолбуки, бизда айнан шу тоифадаги тадбиркорларнинг давлат қўлловига оид амалий чоралар йўқ. Биринчи галда, маҳсулотни сотиш соҳасида. Кичик ва ўрта бизнесимизни қўллаб-қувватлашимиз зарур.\nҲукуматга Индустриявий-инновациявий ривожлантириш давлат дастури доирасида юқори унумли ўрта бизнесни қўллаб-қувватлашга доир мажмуавий чора-тадбирлар ишлаб чиқишни, шунингдек, солиқ, молиявий ва маъмурий рағбатлантиришни топшираман.\nБевосита хориж сармояларини жалб этиш борасидаги ишларни жиддий равишда фаоллаштириш лозим, уларсиз иқтисодиётни янада ўстириш захиралари чекланиб қолади.\nБу ижро ҳокимиятининг устувор вазифаларидан биридир.\nҚозоғистонни 2025 йилгача ривожлантириш стратегик режаси доирасида ҳар бир тармоқ ва минтақа учун тегишли мақсад кўрсаткичлари белгилаб қўйилган.\nУларга эришиш – давлат органлари раҳбарларининг, айниқса, минтақалар ҳокимларининг бевосита жавобгарлигидир.\nҚозоғистон рақамли иқтисодиётни ривожлантириш йўлига тушди. Бу борада қаттиқ ишлашга тўғри келади. Бизнинг вазифа – инфокоммуникация инфратузилмасини ривожлантириш даражасига кўра минтақада етакчиликни кучайтириш.\nҲукумат қонунларни янги технологик ҳолатлар: 5G, “Ақлли шаҳарлар”, катта маълумотлар, блокчейн, рақамли активлар, янги рақамли молиявий дастакларга мослаштириши керак.\nҚозоғистон технологик шерикчилик, дата-марказлар қурилиши ва жойлаштирилиши, маълумотлар транзитини ривожлантириш, рақамли хизматлар дунёвий бозорида қатнашиш учун очиқ юрисдикция сифатида бренд бўлмоғи лозим.\nҲукумат Халқаро молиявий марказнинг фаолиятига ёрдам беришда давом этиши керак, у том маънода Конституциявий мақомга эга бўлди.\n“Астана” халқаро молиявий маркази Назарбаев Университети билан биргаликда энг янги рақамли технологияларни ривожлантиришга замин бўла олади.\nБешинчи.Ривожланган агросаноат мажмуаси.\nҚишлоқ хўжалиги – бизнинг асосий захирамиз, бироқ ундан тўла-тўкис фойдаланилмаяпти.\nБиз нафақат мамлакатда, балки хорижда ҳам харидоргир бўлган органик ва экологик соф маҳсулот ишлаб чиқариш учун улкан салоҳиятга эгамиз.\nБиз 2030 йилгача суғориладиган ер майдонини босқичма-босқич 3 млн. гектарга кенгайтиришимиз керак.\nБу эса қишлоқ хўжалиги маҳсулотлари ҳажмининг 4,5 баравар ўсишини таъминлашга имкон беради.\nСавдо ва интеграция, қишлоқ хўжалиги вазирликлари фермерларнинг маҳсулотларини ташқи бозорларда сотишда уларни қатъиян қўллаб-қувватлашлари зарур.\nҲукуматга тегишли топшириқ берилган. Бу ҳам устувор вазифа.\nКейин. Қишлоқ хўжалик маҳсулоти экспортининг хомашё йўналишидан воз кечиш керак, у 70 фоизга етди, ҳолбуки қайта ишлаш корхоналари унинг атиги 40 фоизинигина қайта ишламоқда.\nҚишлоқ хўжалигига хориж сармоядорларини жалб этиш ҳам муҳим вазифа ҳисобланади. Музокаралар олиб борилмоқда, Ҳукумат амалий натижаларга эришмоғи керак.\nКўпчиликни ташвишлантираётган ер масаласига алоҳида тўхталиб ўтмоқчиман.\nДавлат раҳбари сифатида яна бир бор айтаман: еримиз чет элликларга сотилмайди. Бунга йўл қўйилмайди.\nУшбу масала юзасидан миш-мишлар тарқатишга чек қўйиш керак. Бироқ ердан самарали фойдаланилишни таъминлаш – бизнинг бурчимиз.\nЕр захираларидан самарасиз фойдаланиш масаласи тобора долзарб бўлиб бормоқда.\nЕрга тўғридан-тўғри солиқлар даражасининг пастлиги аҳволни янада мураккаблаштирмоқда.\nДавлатдан ерга ижара ҳуқуқини бепул олганлардан аксарияти ерни бекорга ушлаб турибди, унда ишламаяпти. Мамлакатда шундай “латифундистлар” деб аталмиш бутун бир қатлам вужудга келди. Улар ўзларини “пичанда ағнаётган ит”дай тутишмоқда. Фойдаланилмай ётган қишлоқ хўжалик ерларини мусодара қиладиган пайт келди.\nЕр – бизнинг умумий бойлигимиз ва унда ишлаётганларники бўлиши керак.\nҲукумат ва Парламент тегишли дастакларни таклиф қилиши лозим.\nБу шунинг учун ҳам ўта муҳимки, мазкур масалани ҳал этмасдан туриб, мамлакат агросаноат мажмуасини сифат жиҳатидан ривожлантириш мумкин эмас.\nБугунги кунда гўшт етиштиришни кўпайтириш масаласи нафақат қорамол бошига, шунингдек, фермерларда озуқабоп экинлар етиштириш учун ер етишмаслиги муаммосига бориб тақалмоқда. Озуқа таъминоти 60 фоиздан камроқни ташкил этмоқда.\nҚишлоқда сифатли турмуш кечириш учун тегишли шароитлар яратмай туриб, қишлоқ хўжалиги самарадорлигини ошириб бўлмайди.\nБиз Элбошининг “Овул – Эл бешиги” махсус лойиҳасини амалга оширишда давом этамиз.\nКичик аҳоли манзилларини тутишдек ўта мураккаб муаммони ҳал этишимизга тўғри келади. Минтақавий андазалар ишлаб чиқилди, эндиликда уларни уч мингдан зиёд таянчли ва йўлдошли қишлоқ аҳоли манзилларида жорий этиш лозим.\nҲукуматга “Овул – Эл бешиги”ни амалга ошириш учун кейинги уч йил ичида бу йил ажратилган 30 млрд. тенгега қўшимча 90 млрд. тенге ажратишни топшираман.\nУшбу маблағ инфратузилмавий масалалар – транспорт, сув таъминоти, газлаштириш масалаларини ҳал этишга, шунингдек, мактаблар, касалхоналар, спорт майдончаларини таъмирлаш ва қуришга сарфланади.\nМазкур маблағнинг ишлатилиши барча давлат органларининг қатъий назоратида бўлиши керак.\nОлтинчи. Адолатли солиқ солиш ва оқилона молиявий созлаш\nИЯМнинг ва аҳоли даромадларининг ўсишига қарамасдан, Қозоғистон жамияти ичида мулк жиҳатидан табақаланиш сақланиб қолмоқда ва ҳатто кучаймоқда.\nБу ўзига алоҳида эътибор талаб қиладиган ташвишли ҳолдир.\nСолиқ тизимини шундай модернизация қилиш керакки, миллий даромад адолатли тақсимланадиган бўлсин.\nҲукумат ижтимоий чегирмаларнинг ўсиб борувчи ҳажмига ҳам эътибор қаратиши керак.\nБир томондан олиб қараганда, бу йиғимлар ижтимоий ва пенсия тизимлари барқарорлигини таъминлайди.\nБинобарин, иш берувчиларнинг иш жойларини яратиш ва иш ҳақини оширишга иштиёқини сўндириб қўяди, деган шубҳа ҳам йўқ эмас. Бизнес яна “соя”га бурканади.\nШунинг учун Ҳукуматга 5 фоиз миқдоридаги қўшимча пенсия чегирмаларини жорий этишни 2023 йилгача қолдиришни топшираман. Кейин ушбу масалага яна қайтамиз.\nШу вақт ичида Ҳукумат, бизнес вакиллари ва таҳлилчилар барча жиҳатларни тарозига солиб кўришлари ва ҳам бўлғуси нафақадорлар, ҳам иш берувчиларнинг манфаатларини ҳисобга олган ҳолда умумий қарорга келишлари зарур.\nҲукумат Солиқ Кодексида кўзда тутилмаган барча тўловлар, йиғимларни тақиқлаши лозим. Улар аслида, қўшимча солиқлардир.\nҲозирги солиқ тизими сифатини ошириш – алоҳида масала.\nУ компанияларни одам капитали, меҳнат унумдорлигини ошириш, техника жиҳатидан қайта жиҳозлаш, экспортга сармоя қуйишга рағбатлантириши керак.\nҲамма жойда тўғаноқ бўлаётган омил – банкларнинг юқори комиссиясини бартараф этиб, нақд пулсиз тўлов тизимини жорий этиш керак. Бунинг учун тегишли созлаш қоидалари билан нобанк тўлов тизимини фаол ривожлантириш лозим. Бу усул ўта оддий ва жозибадор кўринсада, у пулни қонунлаштириш ва бойликни мамалакатдан чиқариш шоҳобчасига айланиб қолмаслиги керак. Миллий банк ушбу соҳада амалий назоратни йўлга қўйиши лозим.\nНавбатдаги масала. Нохомашё маҳсулоти экспортини қўллаб-қувватлаш учун қўшимча қиймат солиғини қайтаришнинг энг оддий ва тезкор усулларини қўллаш масаласини кўриб чиқишга тўғри келади.\nИқтисодиётимизнинг энг муаммоли масалаларидан бири – уни кредитлаш ҳажмининг етарли эмаслиги. Сўнгги беш йил ичида ҳуқуқий шахслар, шунингдек, кичик ва ўрта бизнесни кредитлашнинг умумий ҳажми 13 фоиздан кўпроққа қисқариб кетди.\nИккинчи даражали банклар яхши қарз олувчилар камлигини баҳона қиладилар ва насия маблағлари қийматида ҳаддан ташқари таваккалларга қўл урадилар.\nСифатли қарз олувчилар муаммоси, албатта, бор. Бироқ, жавобгарчиликни бошқага ағдариш, фақат енгил йўл билан бориш мумкин эмас.\nМен Ҳукумат ва Миллий банкдан ушбу масалада уюшқоқли ва самарали ишларни кутаман.\nБошқа муаммо – насияга ботиб қолиш, айниқса, аҳолининг ижтимоий заиф қатламларида, шошилинч чоралар кўриш заруриятини туғдирди.. Сизлар буни биласизлар.\nУшбу муаммо ижтимоий ва сиёсий кескин тус олди.\nШунинг учун Ҳукуматга, Миллий банкка икки ой мобайнида бундай ҳолатнинг такрорланишига мутлақо йўл қўймайдиган механизмларни жорий этишга тайёрланишни топшираман.\nПул-кредит сиёсатининг етарли даражада самара бермаётганлиги мамлакат иқтисодий ривожланишидаги тўсиқлардан бирига айланмоқда.\nИккинчи даражали банкларнинг бизнесни қулай шароитларда ва узоқ муддатга насиялашини таъминлаш лозим. Миллий банк йил охирига қадар иккинчи даражадаги банклар активларининг сифатини мустақил баҳолашни тугатиши керак.\nЕттинчи. Миллий жамғармадан самарали фойдаланиш масаласи.\nМиллий жамғарма маблағининг жорий масалаларни ҳал этишга сарфланишини қисқартириш лозим.\nБу – келгуси авлоднинг маблағи.\nМиллий жамғарманинг трансфертлари рақобатга қобилиятли иқтисодиётни шакллантиришга мўлжалланган дастурлар ва лойиҳаларни амалга ошириш учунгина бўлиниши керак.\nКафолатланган трансферт ҳажми 2022 (икки минг йигирма иккинчи) йилдан бошлаб аста-аста 2 триллион тенгегача озайиши шарт.\nЖамғарма маблағидан фойдаланишнинг бир мунча самарали сармоявий сиёсатини олиб борган маъқул.\nҲукуматга Миллий Банк билан биргаликда йил охирига қадар Миллий жамғарма маблағига эгалик қилишни такомиллаштириш учун аниқ таклифлар тайёрлашни топшираман.\nСаккизинчи. Иш ҳақи тўлаш даражасини ошириш.\nКон ишлаб чиқариш соҳасидаги йирик корхоналарнинг даромади кўпайгани билан фуқароларимизнинг маоши деярли ўсмаганини кўриб турибмиз.\nАҳолининг ижтимоий шароити ҳақида айтилаётгани сабабли, Ҳукумат бу масалада фидойилик кўрсатиши керак.\nҲукуматга иш ҳақи тўлаш жамғармасини кучайтириш иш берувчиларни рағбатлантириш масаласини пухталашни топшираман.\nIV. ИЖТИМОИЙ ЯНГИЛАНИШНИНГ ЯНГИ ДАВРИ\nМамлакатимизнинг бюджети иккита асосий мақсадга йўналтирилиши керак – иқтисодиётни ривожлантириш ва ижтимоий масалаларни ҳал этиш.\nИжтимоий соҳада қуйидаги йўналишларга алоҳида аҳамият бериш керак.\nБиринчи. Таълим сифатини яхшилаш.\nБизнинг мамлакатимизда меҳнат захираларининг мувозанатини ҳисобга олишнинг самарали усули ҳанузгача тайёрланмади.\nТом маънода, мутахассислар тайёрлашнинг мамлакатдаги тизими аниқ меҳнат бозоридан четда қолган.\nЙил сайин 21 мингга яқин мактаб битирувчиси касбий ва олий ўқув юртларига ўқишга кира олмайди.\nЁшларнинг ушбу гуруҳи ишсизлар ва салбий таъсирга мойиллар асосини ташкил этади. Улар иложсизликдан жиноий ва экстремистик оқимлар гирдобига тушиб қолмоқда.\nБиз ўқувчиларнинг қобилиятини аниқлаб, касбий йўналиш-йўлланма бериш сиёсатига кўчишимиз лозим.\nМазкур сиёсат ўрта таълим миллий андазанинг негизи бўлиши зарур. Иқтисодиётимизда техника соҳаси мутахассисларига талаб ўта юқори, бироқ имкониятлар оз. Корхоналар тегишли мутахассисларни хориждан чақиришга мажбур. Ана шундай нохуш вазиятни жадал тузатишимиз лозим.\nШаҳар ва қишлоқ мактаблари орасидаги ўрта маълумот сифати анча фарқ қилади.\nАсосий масала – қишлоқ жойлардаги малакали педагог кадрларнинг танқислиги.\nШунинг учун “Диплом билан – қишлоққа” дастури доирасини кенгайтириб, ишни янги даражада давом эттиришимиз зарур. Ҳукуматга келаси йилдан бошлаб ана шу дастурни молиялаштиришни 20 млрд. тенгега етказишни топшираман.\nИстеъдодли қишлоқ ёшларини саралаб, мамлакатнинг ва хорижий ОЎЮларига тайёрлаш керак.\nКам таъминланган ва кўп болали оилаларни қўллаб-қўвватлаш учун Ҳукуматга Истеъдодли боланинг қобилиятини ривожлантириш йўл харитасини тайёрлашни топшираман.\nҲукумат ва ҳокимлар ана шундай болаларнинг тўгараклар ва марказларга, ёзги лагерларга боришига имконият яратиб беришлари шарт.\nЭнди олий таълимнинг сифатига алоҳида тўхталгим келади.\nЎз битирувчиларини иш билан таъминлаш жиҳатидан мамлакатимиздаги олий ўқув юртларининг ярмигина 60 фоизли даражага эришди.\nШунинг учун уларнинг сонини қисқартириш масаласини кўриб чиқиш керак.\nТеран таълим ўрнига диплом сотиш билан шуғулланган университетларимиз борлиги ҳам сир эмас.\nБиринчи навбатда уларни бекор қилиш орқали ўқув юртларидаги таълим сифатини оширишга ҳаракат қиламиз.\nТаълим соҳасига дахлдор яна бир масала – молиялаштиришнинг бир хил бўлмаслиги ва минтақавий бошқарув ҳозирги тизимининг самарасизлиги.\nТаълим бўлимларини бошқариш ва бюджет маблағини расмийлаштириш вазифаларини туман даражасидан вилоят даражасига ўтказиш керак.\nТаълимнинг барча поғоналарида мустақил молиялаштириш тартибини жорий этиш лозим.\nЯна бир муҳим масала. Бу – дарслик сифатининг пастлиги.\nЎқувчиларни сифатли дарсликлар билан таъминлаш – тегишли вазирликнинг бевосита вазифаси.\nУстоз ва ўқитувчиларнинг ижтимоий шароитларини яхшиламасак, бу чоралар амалга ошавермайди.\nШунинг учун мен Август анжуманида навбатдаги тўрт йил ичида устозларнинг маошини икки баравар оширишни топширдим. Бу – келаси йилдан бошлаб устозларнинг маоши 25 фоизга ошади деган сўз.\nФандаги вазият алоҳида эътибор талаб қилади. Усиз биз миллат тараққиётини таъминлай олмаймиз. Бизнинг фанимиз нечоғли сифатли ва самарали? Бу бошқа гап.\nҲукумат ушбу муаммони илмий тадқиқотлар даражасини ошириш ва уларнинг амалда қўлланилиши нуқтаи назаридан кўриб чиқиши лозим.\nИккинчи. Оила ва болалик институтини қўллаб-қувватлаш, инклюзив жамиятни барпо этиш.\nБола ҳуқуқларини ҳимоя қилиш ва турмушда зўравонликка қарши ҳаракатлар масаласи устувор йўналишларимиздан бири бўлмоғи керак.\nЎсмирлар ўртасида ўз жонига қасд қилиш ҳолатларининг юқорилиги муаммоси билан жиддий шуғулланиш мақсадга мувофиқдир.\nБиз зўравонликдан жабр кўрган болалар, шунингдек, уларнинг оилаларини ҳимоя қилиш бўйича яхлит дастурни ишлаб чиқишимиз керак.\nҚарамоғида имконияти чекланган болалар бўлган оилаларга алоҳида эътибор қаратилиши даркор. Фақат расмий статистикага кўра, 80 мингдан зиёд бола ногиронлик бўйича ҳисобда туради.\nҲукумат ДЦП ташҳиси қўйилган болаларнинг тиббий ва ижтимоий қўлловини яхшилашга доир чоралар ишлаб чиқиши лозим.\nБолалар учун “бир қадам жойда” кичик кичик ва ўрта реабилитация марказлари тармоғини кенгайтириш зарур.\nБиз алоҳида эҳтиёжга эга одамларга тенг имкониятлар яратиб беришимиз керак.\nМен бу ҳақда ўзимнинг сайловолди дастуримда ҳам айтиб ўтганман. Энди Ҳукуматга ана шу мақсадга уч йил ичида камида 58 млрд. тенге ажратишни топшираман.\nМиллат саломатлигини мустаҳкамлаш масалалари алоҳида эътибор талаб қилади. Аҳолининг барча ёш гуруҳлари ўртасида оммавий спортни ривожлантириш муҳимдир.\nБолалар учун спорт инфратузилмасининг имкон қадар оммабоплигини таъминлаш даркор.\nОммавий жисмоний тарбияни ривожлантириш пирамидага айланиши керак, унинг энг тепасида янги чемпионлар бўлса, тамал тошида биз соғлом, фаол ёшларга, пировард натижада кучли миллатга эга бўламиз.\nУшбу йўлни қонун жиҳатидан таъминлаш, шунингдек, Оммавий спортни ривожлантириш мажмуавий режасини қабул қилиш лозим.\n2020 йил “Волонтерлар йили” деб эълон қилинди. Фуқаролар, айниқса, ёшлар, талабалар ва ўқувчиларнинг кўнгиллилар фаолиятида иштирокини кенгайтириш, уларга фаол ҳаётий кўникмаларини сингдириш – муҳим вазифа. Бу фуқаролик жамиятини мустаҳкамлаш борасидаги ишимизнинг муҳим таркибий қисмидир.\nУчинчи. Тиббий хизматлар сифати ва ҳаммабоплигини таъминлаш.\nАҳоли саломатлиги, айниқса, оналар ва чақалоқлар ўлими кўрсаткичларида минтақавий номутаноносиблар кўзга ташланиб қолмоқда.\nТўғри,ушбу кўрсаткич пасаймоқда, бироқ, ҳали юқори, ривожланган мамлакатлар даражасидан анча ошиб кетган.\nҲукумат тиббиётдаги аниқ нозоологиялар бўйича ҳар бир минтақа учун асосий йўналишлар рўйхатини тузиши ва шу асосда бюджетдан молиялаштиришни жорий этиши лозим.\n2020 йил 1 январдан Қозоғистонда мажбурий ижтимоий тиббий суғурта тизими ишга тушади.\nҲар бир кишига етказиб қўймоқчиман: давлат кафолатланган бепул тиббий ёрдам ҳажмини сақлаб қолади. Уни молиялаштиришга келаси уч йил мобайнида 2,8 трлн. тенгедан кўпроқ маблағ йўналтирилади.\nЎз навбатида МИТСнинг амалга оширилиши тиббий хизматлар сифати ва ҳаммабоплигини яхшилаши керак.\nУч йиллик бюджет доирасида соғликни сақлаш тизимини ривожлантиришга қўшимча 2,3 трлн. тенгедан кўпроқ маблағ йўналтирилади.\nҲукумат ижтимоий тиббий суғуртанинг обрўсига путур етмаслиги учун, уни амалга ошириш масаласига ўта масъулият билан ёндашиши зарур.\nХато қилишга ҳаққимиз йўқ.\nТўртинчи. Маданият ходимларини қўллаш\nБиз маданият соҳасида ишлайдиган фуқароларга етарли кўнгил бўлмаяпмиз.\nБу – аввало, кутубхона, музей, театр ходимларига тегишли масала.\nУларнинг маоши кейинги йилларда умуман ошгани йўқ.\nШу сабабли маданият ходимлари, айниқса, ёш мутахассислар имтиёзли уй-жой дастурларида қатнаша олмаяпти.\nБундай аҳвол бу касбнинг обрўсини тушириб, муносиб кадрларнинг танқислиги ошкора сезилмоқда.\nКеласи йилдан бошлаб Ҳукумат маданият ходимларининг иш ҳақини кўпайтириши керак.\nШунингдек, таълим ва соғликни сақлаш соҳаларидаги мажбурий ижтимоий имтиёзлар маданият соҳаси вакилларига ҳам берилиши лозим.\nБешинчи. Ижтимоий қўллов тизимини янада ривожлантириш\nДавлат томонидан муҳтож фуқароларни қўллаб – қувватлашнинг барча чоралари кўрилмоқда.\nБироқ қабул қилинган қатор қарорлар кутилган натижани бермади.\nНатижада биз патерналистик кайфиятнинг жиддий ўсишига дуч келдик. 5 йил мобайнида Қозоғистонда манзилли ижтимоий ёрдам олувчилар сони 77 минг кишидан 1,4 млн.га кўпроққа ўсди.\nИжтимоий қўллов учун бюджетдан ажратиладиган маблағ ҳажми 2017 йилдан бери 17 баравар ва ундан ҳам кўпроққа ўсди.\nБошқача қилиб айтганда, тобора кўпроқ одамлар ишлашни хоҳламай қўйди ёки ундан ҳам ёмони ижтимоий ёрдам олиш учун ўз даромадларини яширмоқдалар.Бадавлат оилаларнинг ижтимоий ёрдам олиш ҳолатлари ОАВда ёритилди.\nЯна бир бор таъкидлайман. Давлатимиз Конституцияга кўра, ижтимоий ҳисобланади, шунинг учун фуқаролар олдидаги ўз мажбуриятларини бажариши керак.\nҲукумат ўз ишида ана шу тамойилдан келиб чиқиши, захираларни эса самарасиз харажатлар ва даромадларнинг ўсишини йўқ қилиш ҳисобига топиши лозим.\nБундай захиралар эса, сўзсиз мавжуд. Молия вазирлиги даромадларни кўпайтириш ишини олиб бормоқда. Бироқ қўшимча ҳаракатлар керак. Бунга божхонани мисол қилиш мумкин.\nЭлбоши “Nur Otan” партияси сиёсий кенгаши мажлисида давлат харидлари жараёнларини тартибга солишга алоҳида эътибор қаратди. Молия вазирлиги харидларни қулайлаштиришга киришди, бироқ қонуний тавсифдаги чоралар керак бўлмоқда.\nДавлат харидлари ўзида улкан захира (айрим ҳисоб-китобларга кўра, йилига 400 млрд.гача) яширган, уни кескин ижтимоий масалаларни ҳал этишга сарфлаш мумкин эди.\n2018 йилда давлат харидлари ҳажми 4,4 трлн. тенгени ташкил этди, шундан 3,3 трлн. тенгеси ёки 75 фоизи битта манбадан рақобатсиз усул билан амалга оширилди.\nАмалдорлар учун ушбу “охурча” ва “ёғли жойлар”ни ёпиш пайти келди.\nМанзилли ижтимоий ёрдамга қайта туриб, Ҳукумат уни ажратиш механизмини ўзгартириши, унинг шаффоф, адолатли, меҳнатга яраша бўлишига эришиши лозим. Ёрдамни асосан, меҳнат қилганлар олишлари керак.\nБир вақтнинг ўзида, кам таъминланган оилаларнинг болалари ҳақида ғамхўрлик қилиш лозим. Улар учун кафолатланган ижтимой пакетни жорий этиш – мактабгача ёшдаги болаларга доимий ёрдам, барча ўқувчилар учун бепул иссиқ овқат, уларни ўқув қуроллари ва либослари билан таъминлаш, тиббий, шу жумладан, стоматологик ёрдамга ҳақ тўлаш, жамоат транспортида қатнов ҳақини қоплаш зарур.\nБу чораларнинг ҳаммаси 2020 йил 1 январдан амалга жорий этилиши керак.\nҲукумат, “Атамекен” МТП билан биргаликда шошилинч суръатда бир ой муддат ичида кўпболали оналарни микро ва кичик бизнесга, шу жумладан, уйда ишлашга жалб этиш махсус дастурини ишлаб чиқиши даркор.\nОлтинчи. Мамлакат пенсия тизимини ривожлантиришга алоҳида эътибор қаратмоқчиман, унда жиддий муаммолар йиғилиб қолди.\nБугунги кунда пенсия жамғармасида тақчиллик сезилмайди. Бироқ 10 йилдан сўнг вазият ўзгариши мумкин. Шу пайтда нафақадорлар сони кўпайиб, пенсия жамғармасига маблағ ўтказадиган фуқаролар сони эса кескин камаяди. Пенсионерлар сони эса ортади.\nБунда пенсия активларидан тушадиган жамғарма ва сармоявий даромад паст кўрсаткичда қолади.\nШу сабабли Ҳукумат Халқ банки билан ҳамкорликда пенсия тизими самарадорлигини ошириш борасида жиддий ишлар юритиши зарур.\nҲозир ишлаётган одам пенсия жамғармасидан нафақага чиққандан кейин фойдаланиши мумкин. Уларнинг жамғарилган маблағларидан нафақага чиққунга қадар фойдаланишни истаётгани тушунарли.\nМеҳнат қилаётган одамларнинг нафақа жамғармасининг бир қисмидан мақсадли фойдаланиш (масалан, бошпана сотиб олиш ёки билим олиш учун) масаласини йил сўнгигача кўриб чиқишни Ҳукуматга топшираман.\nХаражатларни қулайлаштириш ва активлардан сармоя сифатида фойдаланиш самарадорлигини ошириш мақсадида Ҳукуматга ягона ижтимоий тўловни жорий қилиш ва ягона ижтимоий жамғарма ташкил қилиш орқали ижтимоий таъминотнинг бюджетдан ташқари тизимини жорий этиш масаласини ўрганиб чиқишни топшираман.\nV. ҚУДРАТЛИ МИНТАҚАЛАР – ҚУДРАТЛИ МАМЛАКАТ\nМазкур йўналишда қуйидаги вазифаларга асосий эътиборни қаратиш зарур.\nБиринчи. Маҳаллий ҳокимлик органлари фаолиятининг самарадорлигини ошириш.\nФуқаролар маҳаллий ҳокимликка истаган пайтда мурожаат қила олишлари керак. Бу – аксиома, амалда бундай эмас.\nМаҳаллий ҳокимлик органлари меҳнат самарадорлигининг аҳоли томонидан улар фаолиятини баҳолаш тизимини қалдирғоч лойиҳа сифатида татбиқ этиш мумкин, деб ҳисоблайман.\nМасалан, аҳолининг 30 фоиздан зиёд қисми сўровнома ёки онлайн овоз бериш натижасида шаҳар ёки қишлоқ ҳокимининг ишини самарасиз деб ҳисобласа – бу Президент Маъмурияти томонидан юзага келган муаммоларни ўрганиш мақсадида махсус комиссия тузиш учун асос бўлади.\nИккинчи. Бюджетлараро муносабатлар тизимининг ислоҳоти.\nМаълумки, бюджетлараро муносабатларнинг ҳозирги тизими барча даражадаги ҳокимликларни кичик ва ўрта бизнес равнақини таъминлашга рағбатлантирмайди. Минтақаларнинг қўшимча даромад манбаини излашга қизиқишлари суст.\nКелгуси йилдан кичик ва ўрта бизнес солиғидан тушган қўшимча маблағ маҳаллий ҳокимлик ихтиёрига берилади.\nБироқ бу етарли эмас. Барча даражадаги бюджет жараёнини ташкил қилиш тадбирини қайта кўриб чиқиш вақти келди. Маҳаллий бюджетни шакллантиришда аҳолининг фаол иштироки катта аҳамият касб этиши жоиз.\nМаҳаллий аҳамиятга молик вазифаларни ҳал қилишда туман, шаҳар ва қишлоқ ҳокимлари иқтисодий жиҳатдан мустақил бўлишлари керак. Уларнинг ҳуқуқлари, жавобгарлиги ва вазифалари қонун ҳужжатларида аниқ белгилаб қўйилиши зарур.\nУчинчи. Бошқариладиган урбанизация ва ягона бошпана сиёсати.\nИлгари қабул қилинган “Пойтахт мақоми тўғрисида” ва “Алмати шаҳрининг махсус мақоми тўғрисида”ги қонунлар ўзининг ижобий самарасини берди, лекин бугунги кунда уларни такомиллаштириш лозим.\nУчта энг йирик шаҳар ҳокимликларининг ваколатини ошириш лозим, шунингдек, уларга шаҳарсозлик сиёсати, транспорт инфратузилмаси ва шаҳар меъморий қиёфасини шакллантириш борасида кенг имкониятлар бериш зарур.\nРеспублика даражасидаги шаҳарларда аҳолининг кўплиги мақтанадиган жиҳат эмас, аксинча аҳолининг ижтимоий-иқтисодий эҳтиёжларини тўлиқ қондириш масаласи юзага келади.\nЙирик шаҳарларда одамларнинг кўпаяётгани сезилади. Бироқ, кўчиб келувчиларга барча шароитлар яратилган Павлодар ва Петропавл шаҳарларида ишчи кучи тақчиллиги мавжуд.\nҲукумат миграция жараёнларини бошқаришнинг қатъий чораларини қўллаши зарур.\nМен ўз сайловолди дастуримда ягона бошпана сиёсатини тайёрлаш зарурлигини таъкидлаган эдим.\nАсосий тамойил – ижтимоий аҳволи ночор аҳолини бошпана билан таъминлаш.\nҲукумат тизимсиз дастурлар тажрибасидан воз кечиб, Ҳукумат мамлакатнинг ягона уй-жой тараққиёти моделини ишлаб чиқиши зарур.\nМасалан, дастлаб ижтимоий дастур ҳисобланган “7-20-25” доирасида омонатчининг оилавий даромади бир ойда 320 минг тенге чамасида бўлиши керак эди. Кам даромад оладиган одамлар унда иштирок этолмаслиги яққол кўриниб қолди.\nШу боис, Элбоши ташаббуси билан бошланғич бадали 10 фоиз, имтиёзли миқдори 2 фоизли “Бахтли оила” дастури йўлга қўйилди. Унинг шартлари сезиларли қулай.\nУшбу дастур доирасида жорий йил сўнггигача 6000га яқин оила бошпанали бўлади. Албатта, биринчи навбатда кўп болали ва ногирон болалари бор оилалар бошпанага эга бўладилар. 2020 йилдан бошлаб йил сайин 10 минг ана шундай оила бошпана билан таъминланади.\nҲукумат унда иштирок этишнинг аниқ талабларини ишлаб чиқади ва қатъий маъмурий назоратни таъминлайди. Ҳақиқатан бошпанага муҳтожларгагина давлат томонидан қўллов кўрсатилиши жоиз.\nМен Ҳукуматга бошпана учун навбатда турган, кам таъминланган оилалар масаласини уч йилда ҳал қилиш вазифасини топшираман. Уларнинг сони – 30 мингга яқин.\nБошпана сотиб олишга қурби етмайдиган фуқароларга ижтимоий ижара тартибида яшаш шароитини яратиб бериш лозим.\nБу мақсадларга 2022 йилда 240 млрд. тенге маблағ ажратилади.\nУшбу йўналишдаги ишларга хусусий тадбиркорларни жалб этиш учун янги чора-тадбирлар ишлаб чиқиш керак, давлат-хусусий ҳамкорлигининг янги механизмларини жорий этиш зарур.\nФуқаролар ҳокимлик томонидан ажратилаётган ижтимоий бошпаналарга навбатга туриш ва унинг силжишининг ношаффофлигидан норози.\nҲукумат йил охиригача ижара уй навбатида турганларнинг ва “Бахтли оила” дастури доирасида имтиёзли бошпана оладиганлар рўйхатининг ягона миллий тизимини ишлаб чиқиши зарур.\nКоммунал тизимнинг эскириш даражаси 65 фоиздан 57 фоизга пасайган бўлишига қарамай, бу кўрсаткич баланд.\nЧунончи, 78 мингта кўп қаватли уйнинг 18 мингтаси таъмирга муҳтож.\nМинтақаларга таъмирлаш ва модернизация ишлари учун икки йил мобайнида бюджетдан насия сифатида 30 млрд. тенге маблағ ажратиш зарур.\nҲукуматга мазкур механизмни ишлаб чиқиш ва маблағнинг мақсадли ўзлаштирилишини қатъий назорат қилишни топшираман.\nМинтақаларни ривожлантириш бюджети 2022 йилда 800 млрд. тенгедан ошиб кетади.\nҲокимларга маҳаллий маслаҳатлар билан бирга минтақалардаги аҳолининг ижтимоий муаммоларини ҳал қилиш ва уй-жой коммунал хўжалигини янгилаш учун ушбу маблағнинг ярмини ажратиш вазифасини топшираман.\nТўртинчи. Инфратузилмани ривожлантириш.\nМаълумки, мамлакатимизнинг турли минтақаларида аҳолининг транспорт инфратузилмаси, тоза ичимли сув, табиий газ таъминоти турлича.\nШу тенгсизликни бартараф этиш тадбирларини жонлантириш керак.\nЭлбошининг ташаббуси билан бошланган “Сариарқа” газ магистрали қурилишининг биринчи навбати ниҳоясига етмоқда.\nКелгуси йилда Нур-Султан шаҳри ва Қарағанди вилояти, кейинчалик Ақмўла ва Шимолий Қозоғистон вилоятларида тақсимлаш тармоқларининг қурилиши бошланади.\nБу мақсадларга давлат 56 млрд. тенге ажратади. Натижада 2,7 миллион одам табиий газ билан таъминланади.\nКейинги 3 йил мобайнида эса фуқароларни тоза ичимли сув билан таъминлаш ва канализация хизматига 250 млрд. тенге ажратилади.\n“Нурли йўл” дастурини сифатли амалга ошириш тадбирлари маҳаллий ижро ҳокимлиги томонидан қатъий назорат қилиниши керак.\nБу – мамлакатимизнинг бутун транспорт инфратузилмасини замонавийлаштириш имконини берадиган стратегик лойиҳа.\nМазкур мақсадга давлатимиз 2022 йилгача 1,2 трлн. тенге сармоя жалб қилади.\nҲукумат бу йўналишдаги ишларга аввал ҳам салмоқли маблағ ажратган, афсуски, унинг асосий қисми “қумга синггандек” йўқ бўлиб кетди. Очиғини айтганда, амалдорларнинг чўнтагига тушиб кетди. Натижада, ичимли сув, йўл ва инфратузилма ўлда-жўлда қолди.\nБу гал Ҳукумат ва Парламент Ҳисоб қўмитаси билан биргаликда бюджет маблағининг сарфланишини қатъий назоратга оладилар.\nЭкологияни яхшилаш, янгиланган энергия манбаларидан фойдаланишни кенгайтириш, атроф-муҳитни муҳофазалаш борасидаги фаолиятни жонлантириш даркор. Бу борада “Бирга – тоза Қозоғистон” акциясини қўллаб-қувватлаш ва уни давом эттириш муҳим.\nПарламент Экология кодексининг янги таҳририни муҳокама қилиши ва қабуллаши керак.\nУмуман, Ҳукумат яқин келажакда ўз фаолияти самарадорлигини ошириши даркор. Қозоғистонликлар аниқ натижаларни кутишмоқда.\nБиз мамлакатимизни янги ислоҳ қилиш босиқичига кўчдик. Ушбу муҳим вазифаларни сифатли амалга оширишимиз зарур.\nМамлакатимизнинг ҳар бир фуқароси ижобий ўзгаришларни ҳис қилиши лозим.\nМен давлат идораларидан ишни жадал бажариб, аниқ натижаларга эришишни талаб қиламан.\nИслоҳотни фақат ислоҳот учун юритишга йўл қўйилмайди.\nҲар бир вазир ва ҳокимда натижали иш асосий кўрсаткичларининг рўйхати бўлиши керак. Шу орқали уларнинг аниқ мақсадга эришиш даражаси аниқланади.\nҲукумат аъзолари, давлат идоралари ва минтақаларнинг, давлат компаниялари, ташкилотларнинг раҳбарларига тегишли ислоҳотнинг амалга оширилиши учун шахсий масъулият юкланади.\nШунга мувофиқ, яқинда тегишли Фармонга имзо чекдим. Унинг доирасида мамлакатдаги ҳолат, жумладан, минтақалардаги аҳолининг аҳволи саволнома асосида аниқ баҳоланадиган бўлади.\nҲукуматнинг ижтимоий ва иқтисодий сиёсатга масъул тузилмалари жамият эҳтиёжларига мувофиқ олдиндан аниқ иш юритиши зарур. Бунинг учун назорат, таҳлил ва тахмин тизимини имкон қадар кучайтириш керак.\nШу боис депутатларимизнинг мурожаатига кўра, Парламент қошида Қонунларни таҳлил қилиш ва текшириш институтини ташкил қилишни топшираман.\nМазкур ташкилот қонунларимизнинг сифатини оширишга ижобий таъсир кўрсатиши даркор.\nХалқимизни ташвишлантираётган барча масалалар бизга маълум.\nШунга мувофиқ, аҳволни яхшилаш учун чора-тадбирлар режаси тайёрланмоқда.\nБизга улкан масъулият юкланмоқда.\nМен юрт тақдири учун жон куйдирадиган ҳар бир фуқарога юксак ишонч билдираман.\nҚозоғистон – умумий уйимиз!\nМен барчангизни жонажон юртимизни тараққий эттиришга ҳисса қўшишга чақираман!\nАмалий ижтимоий мулоқот – тотувлик ва барқарорликнинг гарови.\nБуюк Абай ўзининг олтинчи ҳикматли сўзида “Бирлик – ақлга бирлик”, деганини биласизлар.\nЭлбошимизнинг “Эл бирлиги – қимматбаҳо бойлик” деган қанотли сўзи – бизнинг асосий қоидамиз.\nБарака ва бирлик, ақл ва фаросат халқимизни ҳамиша олға бошлайди.\nМақсадимиз – равшан, йўлимиз – очиқ.\nҲаммамиз бирга бўлсак, мамлакатимиз бундан-да улкан ютуқларга эришишига ишонаман!\nБарчангизга омонлик, муваффақият тилайман!\n2019-09-04, 20:55 351


Касалланганлар сони 176 446 358\nСоғайганлар сони 160 416 486\nВафот этганлар 3 811 514\nХендерсон машғулотларда қатнашмади \nМаркку Канерва: "Бу осон эмаслигини билардим" \nБельгия - Россия учрашувининг энг яхши футболчиси аниқланди \nНатижалар | Жами овоз: 897 та.\nНатижалар | Жами овоз: 844 та.\nАрсенал Барселона Эвертон Нето Барселона Азар ЕЧЛ Реал Мадрид Yevro-2020 Интер Депай Лион Ювентус Dalich Xorvatiya Yevro-2020 Angliya Стоянович Навбаҳор\nЖЧ-2022 саралаш баҳси\nОсиё. «D» гуруҳи, 9-тур. Бош ҳакам: Муҳаммад Абдулла (БАА)\nЖалолиддин Машарипов (19-пенальти)\n20.Эмад Мансур 12.Санжар Қувватов\n21.Аҳмед ал-Важиҳ 1.Абдувоҳид Неъматов\nАҳмед Содиқ (18)\nМуҳаммад Аҳмед (64)\nМуҳсин Муҳаммад (79)\nИкром Алибоев (45+2)\nЭлдор Шомуродов (77)\n90+6' Ўйин тугади. Ўзбекистон миллий жамоаси асабий кечган баҳсда кичик ҳисобда ғалаба қозонди.\n90+4' Яман жарима тўпини ўйинга киритди. Офсайд\n90+2' Яманда ҳам икки ўзгариш бўлди\n90+1' Иккинчи таймга 6 дақиқа қўшиб берилди\n90' Ўзбекистонда икки ўзгариш: Иброҳимхалил ўрнига Олег Зотеев, Элдор Шомуродов ўрнига Игорь Сергеев туширилди\n88' Машарипов жарима майдонига кириб йиқилди. Ҳакамнинг ҳуштаги жим\n88' Яман бурчак зарбасини тепди. Санжар Қувватов тўпни илиб олди\n84' Футболчиларимиз қисқа паслар билан рақиб жарима майдонига кириб келишди. Бор-йўғи бурчак зарбаси\n82' Эҳ, Одил Аҳмедов! Сардоримизнинг зарбасини дарвозабон қайтарди\n81' ПЕНАЛЬТИ! Яман дарвозаси томон! Ҳимоячи жарима майдонига кирган Галиулинни чалиб йиқитди\n79' Муҳсин Муҳаммадга сариқ карточка. У Рустам Ашурматовнинг юзига тирсак билан урди. Футболчимизнинг бурни қонади\n77' Элдор Шомуродовга огоҳлантириш берилди.\n76' Терма жамоамиз тезкор қарши ҳужум ташкил қилди. Аммо Аҳмедов зарба беришга мослаша олмади\n75' Ўзбекистонда ўзгариш: Санжар Қодирқулов ўрнига Вагиз Галиулин туширилди.\n74' Сув ичиб олиш учун қисқа танаффус\n73' Ўзбекистон қисқа паслар билан яхши ҳужум ташкил қилди. Аммо Аҳмедов зарба бера олмай қолди\n72' Яманда яна бир ўзгариш: Муфийд Жамол ўрнига Умар Абдуллоҳ туширилди.\n70' Яманда ўзгариш: Мансур Эмад ўрнига Аҳмад Моҳир туширилди\n64' Яманлик футболчи Муҳаммад Аҳмед сариқ карточка олди. У Алижоновга нисбатан қўпол ўйнади\n62' Ўзбекистонда иккинчи ўзгариш: Икром Алибоев ўрнига Аброр Исмоилов туширилди\n60' Ҳожиакбар, яхши! Бир ҳимоячини алдаб ўтиб, 25 метрлардан зарба берди. Бирозгина ноаниқ\n59' Энди Қувватов сэйв намойиш этди. Яман жаримадан етказган тўпга футболчи бош билан зарба берганди\n57' Вуууҳ! Бурчак тўпидан кейин Машарипов дарвозабон билан яккама-якка вазиятда қолди ва зарба берди. Яна дарвозабон қутқармоқда!\n57' Жалолиддин яна бир марта ўз қанотида яхши ишлади. Ҳимоячи хавфни бартараф этди\n54' ВУУУУУҲ! Машарипов чап қанотда ҳимоячилар чиройли алдаб ўтиб, ажойиб узатма берди ва идеал узатма берди. Аҳмедов бош билан зарба берди. Дарвозага кираётган тўпни Муҳаммад Аман қайтариб қолди!\n52' Алижонов яхши ҳаракат қилиб, жарима майдонига кириб борган Шомуродовни тўп билан таъминлади. Элдор эса аниқ зарба йўллай олмади\n52' Муҳсин Муҳаммад олис масофадан ерлатиб зарба берди. Қувватов тўпни эгаллаб олди\n48' Вуууҳ! Машарипов бир ҳимоячини алдаб ўтиб, жарима майдонига яқинлашди ва чап оёқда аниқ зарба берди. Муҳаммад Аман тўпни қайтарди\n47' Вуууҳ! Яманлик футболчи Аҳмед Содиқ олис масофадан хавфли зарба йўллади. Қувватов тўпни қайтарди. Бурчак зарбаси\n46' Яна пенальти ишлашимиз мумкин эди. Шомуродовнинг узатмасидан кейин Қодирқулов жарима майдонига кириш чоғида ҳимоячига урилиб йиқилди. Ҳакам бу сафар фол қайд этмади\n46' Ўзбекистонда ўзгариш: Умарбек Эшмуродов ўрнига Рустам Ашурматов туширилди\n' Ўзбекистон терма жамоаси футболчилари иккинчи тайм учун майдонга чиқиб бўлишди. Яманни кутяпмиз\n' Параллел равишда кечаётган Саудия Арабистони - Сингапур учрашувининг биринчи бўлимидан сўнг ҳисоб очилмаган.\n45+3' Биринчи бўлим якунланди. Ҳозирча Яман - Ўзбекистон - 0:1. Танаффус\n45+2' Икром Алибоев сариқ карточка олди. У рақиб оёғини босиб олди\n45' Биринчи бўлимга 3 дақиқа қўшиб берилди\n45' Аҳмедов юқоридан узатма берди. Қобилов бош билан рақиб ҳимоячиси юзига зарба бериб юборди. Фол қайд этилди\n44' Шомуродовга нисбатан фол ишлатилди. Дарвозагача 28 метрлар...\n42' Аҳмедов жарима майдонига кириш палласида ҳимоячи ундан тўпни олиб қўйди\n40' Бизда яхши имконият! Алижонов ўз қанотидан рақиб жарима майдонига кирди ва бир ҳимоячини алдади ҳамда чап оёқда зарба берди. Муҳаммад Аман яхши сэйв билан зарбани қайтарди\n39' Терма жамоамиз тўп назоратида устун ҳаракат қила бошлади.\n35' Вууууҳ! Терма жамоамизда яхши имконият! Шомуродов - Алибоев - Алижонов - Шомуродов комбинациясидан кейин Элдор 10 метрлардан зарба берди. Тўп юқоридан ўтиб кетди\n31' Ҳакам ўйинда танаффус эълон қилди ва футболчиларга томоқ ҳўллаб олиш учун имконият берди. Ҳаво иссиқ\n28' Яманликлар ўнг қанотдан жарима зарбасини амалга оширишди. Муваффақиятсиз\n27' Ҳакамлар офсайд қайд этишда шошиб қолишди ва хато қилишди\n26' Яман бурчак зарбасини тепди. Қувватов тўпни эгаллаб олди\n25' Бурчакдан етказилган узатмани Қобилов бош билан зарба берди. Анча ноаниқ\n24' Алижонов яхши ўйнади ва бурчак зарбаси ишлади\n23' Жалолиддин чап қанотдан яхши узатма берганди, ҳимоячилар тўпни қайтаришди\n23' Яман гол ўтказгач ҳужумга ўта бошлади\n19' ГООООЛ! Жалолиддин Машарипов ҳисобни очди. Дарвозабонни чиройли алдади ва дарвозани ишғол қилди!\n17' ПЕНАЛЬТИ ишладик! Иброҳимхалилни йиқитишди\n14' ВУУУУҲ! Қувватовдан ажойиб сэйв! Акс ҳолда Яман ҳисобни очиш учун жуда яхши имкониятга эга бўлди. Қанотдан узатма берилган пайтда икки марказий ҳимоячимизнинг ўзаро тушунмовчилиги эвазига ҳужумчи дарвозабонимиз билан яккама-якка вазиятда қолди ва зарба берди. Тўп Санжарга тегиб қайтди!\n11' Тўп Яман посбонга етказилганида Шомуродов унга нисбатан босим уюштирди. Дарвозабон тўпни тепиб юборганидан сўнг унинг оёғи Элдорнинг оёғига тегиб кетди. Жароҳат жиддий эмас, хайрият\n9' Қодирқуловга нисбатан ўнг қанотда фол ишлатилди\n8' Ўзбекистон илк дақиқаларда узун паслар кўп фойдаланмоқда.\n8' Қанотдан етказилган узатмани Қувватов эгаллаб олди\n7' Яман курашмоқда. Майдон марказини бериб қўймоқчи эмас\n2' Машариповга нисбатан фол ишлатилди. Аҳмедов тўпни жарима майдонига етказиб берди. Шомуродовнинг бош билан берган зарбасини Яман посбони эгаллаб олди. Дастлабки аниқ зарба бор бизда\n1' Учрашув бошланди. Тўпни ўйинга Элдор Шомуродов киритиб берди\n' Ўйин бошланиш арафасида. Аммо бир дақиқалик сукунат эълон қилинди\n' Ассалому алайкум, қадрли футбол мухлислари! Ўзбекистон терма жамоаси ЖЧ-2022 саралаш босқичи доирасида бугун навбатдаги баҳсни ўтказмоқда. Бугунги рақибимиз Яман терма жамоаси\n00:21 «Атлетико» Триппьерни сотадими? \n00:14 Эриксеннинг агенти шифохонадан жонли баёнот берди \n00:06 Чеферин Эриксенга соғлик тилади \n23:49 Хендерсон машғулотларда қатнашмади \n23:27 Про лига. 11-тур учрашувларидан сўнг мусобақа жадвали қандай кўринишда? \n23:19 Буффонга асосий номзод топилди \n23:15 Дания – Финляндия ўйини давом эттирилади! \n23:12 Хабиб Санкт-Петербургга етиб келди \n23:06 Россия терма жамоаси ҳам Кристианга далда берди \n23:00 Евро-2020. Бельгия ҳамда Россия жамоалари баҳсни қандай таркибда бошлайди? \n22:54 Роналду Эриксенга соғлик тилади \n22:48 Дания - Финяндия учрашуви бугун 23:30 давом эттирилади \n22:39 УЕФА Эриксеннинг ҳолати ҳақида маълумот берди \n22:23 Евро-2020. Дания - Финландия учрашуви номаълум муддатга қолдирилди \n21:29 Санчонинг трансфери деярли ҳал \n21:27 Ҳендерсон терма жамоа машғулотларини ўтказиб юборди \n21:20 Жоржиньо Вейналдум: «Мени "ПСЖ"нинг лойиҳаси қизиқтирди" \n21:17 Расман: «Тоттенҳем» янги спорт директори номини эълон қилди \n20:52 Евро-2020. Эртанги уч учрашувни бошқариб борадиган ҳакамлар номи маълум \n20:46 Евро-2020. Уэльс - Швейцария баҳси энг яхши футболчиси номи аниқланди \n20:42 Евро-2020. Биринчи турдан кейин «А» гуруҳидаги вазият қандай? \n20:21 Евро-2020. Дания - Финландия. Асосий таркиблар маълум \n20:15 Евро-2020. Мусобақада биринчи дуранг \n20:00 Европа терма жамоалари орасидаги энг кўп ўйин ўтказган футболчилар \n19:45 Евро-2020. Нидерландия терма жамоасида жиддий йўқотиш


Xорижликлар учун умра зиёрати бошланди | Azon.uz - Ахборот-таҳлилий портал\nЕтти ойлик танаффусдан кейин бугундан эътиборан чет эллик зиёратчиларнинг умра қилишига рухсат берилди. “Ал-Жазира”нинг хабар беришича, Саудия Арабистонига ўн мингга яқин чет эллик зиёратчи келган.\nУлар уч кунлик карантиндан кейин умра амалларини адо этишга киришади. Хорижлик зиёратчилар Саудия Арабистони ҳудудида ўн кун бўлишади. Ҳаж ва умра ишлари вазирлигининг билдиришича, зиёратчилар мунтазам равишда коронавирусга текшириб турилади.\nШу пайтача фақатгина маҳаллий фуқаролар ва Саудия Арабистонида доимий яшайдиган хорижликлар учун умрага рухсат берилаётган эди.\nЎтган 2019 йилда 19 миллион киши умра ибодатини адо этди. Бироқ Макка ва Мадинада ҳар доим гавжум бўлган меҳмонхоналар ва дўконлар бу йил коронавирус пандемияси туфайли бўшаб қолди. Саудия Арабистони ҳукумати 2030 йилгача умра зиёратчилари сонини йиллик 30 миллионга етказишни режалаштирган. Расмий маълумотларга қараганда, диний зиёратлар мамлакат бюджетига 12 миллиард доллар келтиради.\nМахсус Ислом Макка Мадина Умра\n49 18:00 04.03.2021\n114 17:21 04.03.2021\n182 10:00 04.03.2021\n253 09:00 04.03.2021\n860 07:00 04.03.2021


САНЪАТ ТАРБИЯСИ - Ўзбекистон овози газетаси\nПрезидентимизнинг Болалар мусиқа ва санъат мактабларининг моддий-техник базасини мустаҳкамлаш ҳамда уларнинг фаолиятини янада яхшилаш бўйича 2009-2014 йилларга мўлжалланган Давлат дастури тўғрисидаги қарорига мувофиқ ўтган йилларда 136 болалар мусиқа ва санъат мактаби янгидан барпо этилиб, 142 таси реконструкция қилинди, таъмирланди.\nХалқ таълими вазирлиги томонидан пойтахтимизнинг Яккасарой туманидаги 18-болалар мусиқа ва санъат мактабида ташкил этилган матбуот анжуманида бу ҳақда батафсил маълумот берилди.\nХалқ таълими вазири Улуғбек Иноятов 18-болалар мусиқа ва санъат мактаби фаолияти мисолида юртимизда сўнгги беш йилда мусиқа ва санъат таълими ривожи йўлида амалга оширилган ишлар, уларнинг самаралари, истиқболдаги режалар юзасидан фикр юритди.\nАнжуманда таъкидланганидек, 1991 йилда республикамиздан атиги 3 нафар ўқувчи халқаро танловларда иштирок этган. 2014 йилда эса 300 га яқин ўғил-қиз миллий ва жаҳон мусиқа асбобларини чалиш, анъанавий ва академик хонандалик, хореография йўналишлари бўйича қатор халқаро танловларда қатнашган ва уларнинг 122 нафари ғолиблик шоҳсупасига кўтарилган. 2015 йилда уларнинг сони 137 нафарга етиб, 76 нафари Гран-при ва биринчи ўринга лойиқ кўрилган.\nБу борадаги ишлар кўламини янада кенгайтириш ва янги босқичда давом эттиришда эса Президентимизнинг Болалар мусиқа ва санъат мактаблари фаолиятини янада такомиллаштириш бўйича 2016-2020 йилларга мўлжалланган Давлат дастури тўғрисидаги қарори муҳим аҳамият касб этмоқда.\nДастурга мувофиқ, мамлакатимизда 2016-2020 йилларда 14 минг 700 ўринли 98 болалар мусиқа ва санъат мактабини барпо этиш белгиланган. Улар 72 номдаги ўқув қўлланма ва адабиётлар, ноталар тўплами ҳамда кўргазмали материаллар билан таъминланади. Жорий йилда ана шундай 18 муассасада қурилиш-таъмирлаш ишлари амалга оширилади.\nБундан ташқари, Болалар мусиқа ва санъат мактаби ўқувчилари учун ота-оналар томонидан тўланадиган маблағ миқдори пасайтирилди. Тошкент шаҳрида битта бола учун бадал пули энг кам ойлик иш ҳақининг 75 фоизи миқдорида тўланадиган бўлди. Вилоят марказларида 50, Қорақалпоғистон Республикаси ва бошқа аҳоли пунктларида 30 фоиз этиб белгиланди. Агар битта оиладан икки ёки ундан ортиқ фарзанд мусиқа ва санъат мактабида ўқийдиган бўлса, уларнинг бир нафаридан бадал пули олинади, холос. Мамлакат ва халқаро танловлар ғолиблари бир йил бепул ўқитилади.\nТадбир сўнггида журналистлар ўзларини қизиқтирган саволларга жавоб олишди.


Ҳаром амаллар: Қимор ўйнаш\nBy Камолиддин Иноятуллоҳ on 03/10/2019 МАҚОЛАЛАР ҲАРОМ АМАЛЛАР\nАллоҳ таоло дейди: “Эй Аллоҳу Расулига иймон келтирган ва Аллоҳнинг шариатига амал қилган кишилар! Билингки, хамр (ақлни чулғаб оладиган ҳар қандай маст қилувчи нарса), қимор (у икки томондан ўртага бирор нарса тикиладиган гаров ўйнаш ва шу каби ишларни ҳамда Аллоҳнинг зикридан тўсиш бўлган нарсаларни ўз ичига олади), ансоб (мушриклар сиғиниш учун ўрнатган ва уни улуғлаб, олдида жонлиқ сўйиб, қон чиқарадиган тошлар) ва азлом (кофирлар бирор ишга киришишдан ёки тийилишдан аввал у билан фол очишадиган чўплар) – мана шуларнинг ҳаммаси шайтон чиройли кўрсатадиган гуноҳ ишлардир. Бу гуноҳлардан узоқлашинглар, шоядки жаннатга эришсангиз!” (Моида сураси, 90).\nЖоҳилият даврида араблар кўпчилик бўлиб қимор ўйнар эдилар. Қиморнинг энг кўп тарқалган шакли бундай эди: ўн киши битта туяни ўртада сотиб олиб, сўнг қуръа ташлаш йўсинида қадоқ (идиш) очишарди. Еттита киши ўйин қоидаси бўйича белгиланган ҳар хил улушларни олар, қолган учтаси ҳеч нарса олмас эди.\nҲозирги пайтда қиморнинг турлари кўпайиб кетди. Улардан бири лоторея, унинг ҳам тури кўп. Энг оддийси, тиражда қўйилган товар учун рақамли лоторея билетлари сотиб олиш. Ҳамма пул тикади, аммо ютуқ айримларгагина чиқади. Бунда бировнинг ҳақи бошқага ноҳақ ўтиб кетади.\nҚиморнинг яна бири, ичида нима борлиги номаълум буюм сотиб олинади ёки ўша буюмни сотиб олганда мукофотларнинг ғолибларини чеклаш учун рақам қўшиб берилади… ва ҳоказо. Буларнинг барчаси, модомики, бировнинг ҳақи бошқасига ноҳақ ўтиб кетар экан, “Хайрия лотореялари” каби ялтироқ номлар билан аталса-да, шариат бўйича ҳаром ҳисобланади.\nАсримиздаги қимор кўринишларидан яна бири, ҳаётга, машиналарга, буюмларга, бахтсиз ҳодисаларга қарши қилинадиган тўлиқ ёки бошқа турли хилдаги омонат битимлари (суғурта, страхования)лардир. Ҳатто айрим қўшиқчилар овозларини ҳам суғурта қиладилар.\nШунингдек, азарт-ўта қизиқарли ўйинларнинг барча тури қиморга киради. Ҳозирда махсус қимор клублари ҳам пайдо бўлган. Уларда мана шу гуноҳи кабирани ўйнаш учун “яшил столлар” деб аталувчи махсус дастгоҳлар ўрнатилган.\nОт чоптириш ва шунга ўхшаш мусобақалардаги гаров тикишлар ҳам қиморнинг бир тури ҳисобланади. Шунингдек, баъзи бир ўйингоҳлар ва кўнгилочар марказлардаги қиморга йўналтирилган ўйинлар ҳам шунинг ўзидир.\n(Таржимондан: Ўзи ҳаром бўлган ёки ҳаромга олиб борадиган мусобақалар, масалан, “Гўзаллик маликалари” деб аталадиган мусобақалар ёки қўчқор, хўроз ва ит уриштириш каби ўйинлар ҳам ҳаромдир.)\nAvvalgi maqolaШариат мақсадлари | 2-дарс | Шайх Содиқ Самарқандий\nKeyingi maqola Савол-жавоблар (10.03.2019)


Руминияда 89 ёшли эркак 60-йиллардаги жинояти учун 20 йилга озодликдан маҳрум этилди\n22:21 / 24.07.2015\nРуминия суди 89 ёшли Александр Вишинескуни геноцид амалга ошириш айблови билан 20 йилга озодликдан маҳрум этди, деб хабар бермоқда Reuters ахборот агентлиги. Руминияда бундай ишлар 1989 йилда мамлакатнинг собиқ президенти Николае Чаушескунинг қатл этилишидан буён кўрилмаган эди.\n1956-1963 йиллар давомида Вишинеску ишлаган Римнику-Сэрат қамоқхонасида ўнлаб сиёсий маҳбуслар вафот этган. Тергов маълумотларига кўра, собиқ қамоқхона ходими Вишинеску маҳбусларни урар, очлик билан тинкасини қуритар, уларга тиббий ёрдам кўрсатилишига йўл бермасди. Унинг бу харакатлари оқибатида камида 12 маҳбус ҳалок бўлган.\nВишинескунинг ўзи фақатгина буйруқни бажарганини айтмоқда.\n1947 йилдан Руминия элитасининг ярим миллионга яқин вакили Римнику-Сэрат қамоқхонасининг маҳбусига айланган. Сиёсий маҳбуслар қамоқхонада чидаб бўлмас шароитлар, дори-дармонлар йўқлиги ва қийноқлар амалга оширилиши устидан шикоят қилганлар. Қамоқхона 1963 йилда ёпиб юборилган.


«Милан» ва «Ювентус» Скамаккага қизиқмоқда. Турин клуби Дибала жароҳат олгани сабабли январдаёқ янги ҳужумчи топмоқчи\n«Женоа» клубида ижара асосида тўп сураётган Жанлука Скамакка Италия А Серияси грандлари эътиборига тушди, дея хабар бермоқда Tuttosport.\nМанбанинг ёзишича, ҳуқуқий жиҳатдан «Сассуоло»га тегишли ҳужумчига «Милан» ва «Ювентус» клублари қизиқиш билдирган. 22 ёшли италиялик ҳужумчининг ижара муддати мавсум якунида тугайди ва футболчини «Сассуоло» бошқа клубга сотиб юбориши кутилмоқда.\nҚайд этилишича, «Ювентус» форварди Пауло Дибала жароҳат олиб сафдан чиққани боис, Турин клуби қишки трансфер ойнасидаёқ жамоага қўшилиши мумкин бўлган номзодларни кўриб чиқмоқда.\nШунингдек, «Милан» клуби ҳам Скамакканинг агенти билан музокарани бошлаган хабар қилинган.\nМаълумот учун, Скамакка жорий мавсумда 15 ўйинда майдонга тушиб, 6та голга муаллифлик қилган.\nАввалроқ, «Ювентус» Элдор Шомуродовга қизиқаётгани ҳақида хабар қилинган, аммо «Женоа» клуби президенти Энрико Прециози январь ойида жамоани ҳеч қайси футболчи тарк этмаслигини билдирганди.


Ўзбекистон Республикаси Мудофаа вазирлиги матбуот хизматидан олинган маълумотга кўра, 29 давлатдан 139 жамоа қатнашган ушбу мусобақада мамлакатимиз ҳарбий хизматчилари билан бирга, Арманистон, Бирлашган Араб Амирликлари, Молдова ва Филиппин қўшин разведкачилари илк бор ўз маҳоратини намойиш қилди.\n“Кембрия патрули” ҳарбий йўналишдаги энг мураккаб ва нуфузли халқаро танловлардан бири бўлиб, қарийб 40 йилдан буён уюштириб келинади. Унда ҳарбий хизматчиларнинг жисмоний тайёргарлигига алоҳида эътибор қаратилади ва мутахассислар буни махсус бўлинмаларга қабул қилиш жараёни билан қиёслашади.\nКембрия тоғлари жуда оғир иқлим шароити билан ажралиб туради. Қуёш деярли кўринмайди, ҳар замон ёмғир шиддат билан ёғади, ҳудуди ботқоқлик ва ўрмондан иборат, ўтишга қийинчилик туғдиради. Шу боис мусобақада қатнашаётган кўплаб жамоалар финалга етиб бора олмай, баҳсларни эрта тарк этишади.\nЮқорида мазкур танловни мураккаб, дея таърифладик. Хўш, бу нималарда кўринади? Белгиланган шартларга мувофиқ, ҳарбий хизматчилар қурол-аслаҳаларни тақиб, 25 килограмм юк билан навигация воситаларисиз Кембрия тоғлари бўйлаб 65 километр масофага пиёда юришади. 1000 метрдан юқори баландликлар ва 750 метргача бўлган пастликларга рўбарў келишади. Ана шу жараёнларда ҳар бир жамоа тоғли ҳамда сув тўсиқларидан ўтиш, ҳудуд разведкасини олиб бориш, шартли душман жойлашган ҳудудни аниқлаш ҳамда уларни йўқ қилиш бўйича ўқув-жанговар операцияларни, шартли -ярадорларга биринчи тиббий ёрдам кўрсатиш, ноқонуний кучлар томонидан гаровга олинганларни озод этиш, оғир шароитли тоғли ҳудудларда пистирмалар қўйиш каби вазифаларни бажаради. Шу орқали танлов иштирокчиларининг иродаси, руҳий ҳолати, етакчилик, чидамлилик қобилиятлари синовдан ўтказилади.\nМусобақа якунида Ўзбекистон Республикаси Мудофаа вазирлиги қўшин разведкачиларидан иборат жамоа, гарчи илк бор мазкур танловда қатнашганига қарамай, Италия жамоаси билан бирга фахрли иккинчи ўринни эгаллади (танлов шартига -асосан, ҳар бир совринли ўрин иккита жамоага берилади).\n“Кембрия патрули”нинг ғолиблиги ва учинчи ўрин 111 жамоа билан иштирок этган Буюк Британия ҳарбий хизматчиларига насиб қилди.\nТанлов ғолиб ва совриндорлари ташкилотчилар томонидан эсдалик медаллари ҳамда фахрий ёрлиқлар билан тақдирланди.\nАйтиш жоизки, бу Ўзбекистон Мудофаа вазирлиги қўшин разведкачиларининг халқаро мусобақалардаги дастлабки муваффақияти эмас. Шу йилнинг 29 июль — 12 август кунлари Новосибирск шаҳрида (Россия) ташкил қилинган III Халқаро армия ўйинлари дастуридаги “Қўшин разведкаси аълочилари” танловида ҳамюртларимиз юксак маҳорат кўрсатиб, учинчи поғонани банд этишган эди.\nМазкур рукндаги бошқа мақолалар: « «Ўзбекистоннинг тенг ҳуқуқли фуқаросиман!»\t“Халқ сўзи” ва “Народное слово” таҳририяти ходимлари пахта йиғим-теримида фаол иштирок этмоқда »


ИнтерФУТБОЛ :: Танишинг – Франция кубоги (ҳақида гаплашамиз)\nТанишинг – Франция кубоги (ҳақида гаплашамиз)\nФутбол бўйича амалдаги жаҳон чемпиони ҳисобланган мамлакатнинг миллий кубоги бир қарашда туюлганиек оддий эмас. Аслида, энг кўҳна турнир - Англия кубоги. Катта эҳтимол билан, айнан шу мусобақа ўз тоифасидаги, яъни миллий кубоклар орасида энг машҳури ҳам саналади. Уни бутун дунёдаги жуда кўплаб одамлар томоша қилишади, зеро туманли ўлкада нафақат сайёрамизнинг энг кучли ва таниқли клублари ўйнашади, балки бу ерда қуйи дивизион жамоаларининг савияси ҳам анча юқори. Кўпинча мазкур турнир доирасида даража бўйича тўртинчи ўринда турувчи лигалар вакиллари ҳам АПЛ клубларига муносиб кураш тақдим этиши бежиз эмас. Умумий ҳисобда, Англия кубогида 700га яқин жамоа қатнашади. Лекин яна бир турнир борки, унда бундан 10 маротаба кўпроқ клублар иштироки кузатилади. Танишинг - Франция кубоги.\nСир эмаски, Франция - бутун дунё бўйлаб жуда кўплаб колонияларга эга мамлакат саналади. Маълум бўлишича, гап миллий кубок ҳақида борганда, ўша давлатлар ҳам эътибордан четда қолмас экан. Келинг, ҳаммасини бир бошдан кўриб чиқсак.\nМусобақанинг жорий мавсуми ҳозир 1|16 финалгача етиб келди, турнир бошланганига эса яна 50 кундан сўнг бир йил бўлади. Франция кубогининг 2019|2020 йиллар мавсуми 27 февралдаги дастлабки ўйин билан бошланди ва унда Майотта чемпионатининг тўртинчи дивизион вакиллари ўзаро тўқнаш келишди. Майотта нималигини билмайдиганлар учун маълумот: бу Африка қитъаси ва Мадагаскар ўртасидаги кичик оролча - Франция ва Комор ороллари ўртасидаги баҳсли ҳудуд.\n(олти раунддан иборат)\n«Махараво» ва «Кангани» - айнан шу жамоалар дастлабки раундда ўйин ўтказишди - Франция кубогининг жорий мавсумига старт беришди. Аммо ушбу икки клубдан ташқари, саралашда Майоттадан яна 63та (!) жамоа қатнашди. Орол аҳолиси сони... 246 489 киши.\nСезганингиздек, Франция кубоги ҳудудий квалификацион раундлар орқали бошланади. Уларнинг олтитаси денгиз ортидаги минтақалар ва департаментларда ўтади: Майотта, Ре-юньон (Франциянинг денгизорти ҳудуди, Ҳинд океанидаги шу ном билан аталувчи оролда, Мадагаскар шарқидан 700 км. узоқликда жойлашган), Франция Гвианаси (Франциянинг йирик денгизорти ҳудуди ва бир вақтнинг ўзида, Франциянинг Жанубий Америка шимоли-шарқидаги денгизорти департаменти), Мартиника (Кариб денгизидаги орол), Гваделупа (Франциянинг Кариб денгизи шарқий қисмидаги Вест-Индиядаги денгизорти департаменти ва ҳудуди), Сен-Пьер ва Микелон (Франциянинг Атлантика океанида жойлашган кичик ороллардаги денгизорти жамияти, Канаданинг Ньюфаундленд ороли жанубидан 20 км. узоқликда жойлашган).\n«Сент-Женева» клуби (4-дивизион) футболчилари ўтган мавсум Мартиникадаги ўйинга 16 киши эмас, бутун жамоа боришини таъминлаш мақсадида бонуслардан воз кечишганди.\nУшбу минтақаларда ўтказилган квалификация баҳсларида 204та жамоа (Сен-Пьер ва Микелон оролларидан атиги учта иштирокчи) қатнашди.\nОдатда, кузга яқин Франция ҳудудида ҳам саралаш ўйинлари бошланади. Умумий ҳисобда, бундай ҳудудий саралашлар сони 13та. Бироқ масалан, Корсикада саралаш 5 раунддан иборат бўлиб, унда бор-йўғи 29та жамоа қатнашса (иккитаси 7-раундга йўл олади), Юқори Францияда (О-де-Франс ҳудуди) стартга 1009та (!) клуб киришади ва улардан атиги 21таси турнирнинг асосий тўри йўлланмасини қўлга киритади.\nАгар 19та ҳудудий квалификацияларда қатнашган жамоалар сонини ҳисобласак, қандай рақамлар келиб чиқади? Икки клуб Майотта оролидаги дастлабки раундда бошлашди, кейин бошқа минтақаларда биринчи раунд ўтказилиб, илк босқич ғолиби ёнига яна 5571та жамоа қўшилди. Иккинчи раундда яна 937та клуб мусобақага киришди, учинчисида эса - 427та. Championnat National 2 (Франциянинг даража жиҳатидан 4-дивизиони)дан 51та вакил тўртинчи раунддан старт олган бўлса, Championnat National 1дан 18та жамоа 5-раундда курашни бошлади. Демак, умумий ҳисобда - 7006та жамоа.\nКвалификация баҳслари якунлангач, 7-раунд бошланади. Жорий мавсум мазкур босқичга Франция Гвианаси, Мартиника, Гваделупа, Реюньондан иккитадан ва Майоттанинг энг яхши жамоаси, шунингдек, Океания мамлакатлари - Янги Каледония ва Таити вакиллари етиб боришди. У ерда бу каби саралаш ўтказилмайди. ФКга мамлакат кубоги соҳиблари йўл олади. «Хўш, Сен-Пьер ва Микелоннинг ўша учта жамоасидан энг яхшиси қани?», деган савол бериши мумкин зийрак ўқувчи. «Ильен Аматурс» (Канада атрофидаги ороллар ғолиби) муваффақиятдан сўнг Овернь-Рон-Амльпа ҳудудий квалификациясининг учинчи раундида қатнашиб, «Лион» клубининг 7-дивизиондаги вакилидан 5та гол қабул қилиб олди.\nФранция ҳудудий лигаларидан 7-раундга 145та жамоа ўтди. Бунга Франция кубогидаги йўлини айнан шу ердан бошлайдиган Лига 2нинг 20та вакилини ҳам қўшсак, умумий ҳисобда 176та жамоага эга бўламиз. Аммо энг ажойиб жиҳати - ушбу раундга ташланадиган қуръа. Мазкур ҳолатда ўйинлар уч хилга бўлинади: денгиз ортидаги, қитъалардаги ва бирлаштирилган ўйинлар. Денгизорти баҳсларида Гваделупа, Мартиника ва Франция Гвианаси жамоалари ўзаро тўқнаш келган бўлсалар, бирлаштирилган учрашувларда денгизортининг қолган беш клуби Франция вакиллари билан куч синашди. 5-лига жамоалари - «Версаль 78» ҳамда «Расин Басансьон» мос равишда Реюньон ва Таитига сафар уюштиришди, «Мтсапере» (Майотта), «Хьенгене Спорт» (Янги Каледония) ва Димитри Пайетни тарбиялаган «Сент-Пьерруа» (Реюньон) Францияга боришди. Дарвоқе, фақатгина номи охирида келтирилган клублар рақибларини мағлубиятга учратишни уддалашди. Қолган барча ўйинлар Франциянинг қитъалардаги вакиллари ўртасида кечди.\nСент-Пьерруа бу раунддаги ўйинни ўз уйида ўтказди, унинг меҳмони бўлган бешинчи дивизион вакили «Таон» пенальтилар сериясида имкониятни бой берди. Ўз майдонида ўйин ўтказган Гваделупанинг «Жюнесс Эволюшн» клуби эса «Белфорт»га ютқазди. Мартиниканинг «ФК Францискайн» жамоаси қўшимча вақтда «ФК Тур» (5-дивизион)га мағлубиятга учради. Франция Гвианаси вакили эса 6:0 ҳисобида тор-мор этилди.\nФранция кубогининг ҳозирга келиб якунланган охирги раунди. Айнан шу ердан бошлаб турнирга элит дивизион жамоалари ҳам қўшилишади. Қуръадан аввал, катта эҳтимол билан, қуйи лигаларнинг кўплаб жамоалари (энг «пасти» «Осер»ни енгган 8-дивизион клуби «Хомбур-Хаунт») «ПСЖ»га тўқнаш келишни хоҳлашлари табиий. Аввалроқ бундай бахт «Лина-Монтери»га насиб қилганди: бу клуб Кавани ва Сарабиядан «дубль» қабул қилиб олди (якуний ҳисоб - 0:6).\nРеюньоннинг «Сент-Пьерруа» жамоаси-чи? Бу йигитлар кўпчиликни ҳайрон қолдиришда давом этишмоқда. Улар сафарда «Ньор» устидан зафар қучишди (2:1), 1|16 қуръаси эса уларга тўртинчи лига вакили «Эпинал»ни рақибликка танлаб берди. Бу гал ҳам яна сафарда тўп суришга тўғри келади.\nҲа, Франция кубоги мана шунақа. «Ренн»нинг ўтган йилги финалда «ПСЖ»ни мағлубиятга учратиши ушбу турнирни астойдил кузатадиганларни лол қолдирганди. Аммо чуқурроқ таҳлил қилинса, мазкур мусобақанинг тасаввур қилинганидек оддий эмаслиги, яна кўплаб ажаблантируви воқеаларга сабаб топиб бериши мумкинлиги ойдинлашади.


Махсус дастурга кўра, Ўзбекистон учун ЕИ бозорларига олти минг турдан зиёд товарларнинг божсиз киритилиши имконияти тақдим этилиши кўзда тутилган. Ўзбекистон бу мақомга эга бўлиш учун зарур талабларнинг бир қисмини бажариб бўлган\nТОШКЕНТ, 26 янв — Sputnik. Ўзбекистон Бош вазири ўринбосари — инвестициялар бўйича давлат қўмитаси раиси Сухроб Холмурадов ЕИ Марказий Осиё бўйича махсус вакили Петер Буриан бошчилигидаги Европа Иттифоқи делегацияси билан учрашди. Учрашувда Буриан Ўзбекистон ўз олдига қўйган мақсад сари ҳаракат қилса Марказий Осиёда иқтисодий етакчига айланишини таъкидлади.\nЕИ Россия билан Марказий Осиёда рақобат қилмоқчи эмас, деди Могерини\nМахсус вакилнинг айтишича, ЕИ президент Шавкат Мирзиёевнинг минтақавий сиёсатини олқишлайди ва мамлакат ташаббусларини, хусусан грантлар ёрдамида қўллаб-қувватлашга тайёр.\n"Европа ташқи алоқалар хизматининг Марказий Осиё бўйича бўлинмаси раҳбари ўринбосари Филип ван Амерсфоортнинг хабар қилишича, ЕИ Марказий Осиё билан ҳамкорликнинг янги стратегиясини ишлаб чиқиш ишларини якунламоқда, ҳужжат 2019 йил биринчи ярим йиллиги якунига қадар қабул қилинади", — дейилади хабарда. Ҳужжатда Ўзбекистондаги янгиланишларни қўллаб-қувватлаш бўйича барча чоралар акс эттирилади.\nБундан ташқари, Европа Иттифоқи вакиллари Ўзбекистон раҳбариятининг Афғонистонда тинчлик ўрнатишга қаратилган ташаббуслари нақадар муҳимлигига эътибор қаратдилар.\nЕвропа Иттифоқи ўзбек товарлари учун ўз бозорларига йўлни кенг очишни мақсад қилган. Махсус дастурга кўра, Ўзбекистон учун ЕИ бозорларига олти минг турдан зиёд товарларнинг божсиз киритилиши имконияти тақдим этилиши кўзда тутилган. Ўзбекистон бу мақомга эга бўлиш учун зарур талабларнинг бир қисмини бажариб бўлган.\nБундан ташқари, ЕИ Ўзбекистоннинг Бутунжаҳон савдо ташкилотига кириш бўйича режаларини қўллаб-қувватлашга ва республикага бу борада зарур кўмакни кўрсатишга тайёр.


Истанбулда ўтган Украина-Россия музокараси. Муҳим жиҳатлар\n25 май 2022, Тошкент вақти: 02:13\nИстанбулда Украина ва Россия ўртасидаги музокараларнинг навбатдаги раунди бўлиб ўтди. Бу март ойи ўрталаридан бошлаб юзма-юз ўтказилган илк музокара бўлди. Аввалги бир неча учрашув видеоформатда ўтказилганди.\nИкки давлат делегациялари учрашуви Истанбулнинг Дўлмабоғча саройида Туркия вақти билан соат 10:00 да бошланди. Музокара матбуот учун ёпиқ эшиклар ортида ўтказилди.\nРасман билдирилишича, музокара уч соат давом этган. Аввалроқ музокаралар икки кун давом этиши хабар қилинган эди. Ҳозирча музокаранинг кейинги раунди қачон бошланиши аниқ эмас.\nМузокара якунланганидан сўнг, Киев делегацияси раҳбари Давид Арахамия, учрашувда Украина НАТОга қўшилмаслик ва бетараф давлат мақомига эга бўлса, унга қай тарзда хавфсизлик кафолати берилиши масаласи муҳокама қилинганини билдирди.\nАрахамияга кўра, Украина хавфсизлигини кафолатлашни БМТ Хавфсизлик кенгашининг доимий аъзолари, шунингдек, Россия, Туркия, Германия, Исроил ўз зиммасига олиши лозим. Киев Украинага агрессия уюштириладиган бўлса, мазкур давлатлар Украинага ҳарбий ёрдам кўрсатиш мажбуриятини ўз зиммасига олишини талаб қилмоқда.\nАрахамия, ҳозирча, хавфсизлик бўйича халқаро кафолат Россия босиб олган Қрим ва Украинага бўйсунмаётган россияпарастлар ихтиёридаги Донбасс ҳудуддига тааллуқли бўлмаслигини айтмоқда.\nУкраина делегацияси бу борадаги шартнома Россия ҳарбийлари мамлакатни тарк этганидан сўнг ўтказиладиган референдум натижалари асосида имзоланиши шартлигини таъкидламоқда.\nБундан ташқари Киев барча кафолатчи давлатлар Украинанинг Европа Иттифоқига аъзо бўлиши учун ёрдам бериши шартлигини талаб этмоқда.\nУкраин делегацияси аъзоси Александр Чалий, Киев халқаро кафолатларга эга бўлган тақдирдагина бетараф ядровий ҳудуд мақомини олишга рози бўлади, деб айтди. Бу ҳолатда, Украина ўз ҳудудига хорижий ҳарбий базаларни жойлаштирмайди.\nУкраина Қрим масаласида алоҳида кафолатлар беради. Озодлик радиоси рус хизматининг ёзишича, жумладан, Украина Қримни қайтариб олиш учун 15 йилгача ҳарбий ҳаракат қилмаслик мажбуриятини ўз зиммасига олади.\nКиевнинг билдиришича, 15 йил давомида Россия билан Қрим масаласида дипломатик музокаралар олиб борилади. Донбасс ва Луганск вилоятларининг россияпараст сепаратчилар назорат қилаётган ҳудудлари масаласи Россия ва Украина президентлари томонидан алоҳида муҳокама этилади.\nРоссия делегацияси муносабати\nИстанбулда ўтган учрашувда Россия делегациясига раҳбарлик қилган Владимир Мединский музокаралар конструктив тарзда ўтганини ва Украина делегацияси талаблари президент Путинга етказилишини маълум қилди.\nМединский Украина ва Россия президентлари юзма-юз учрашиши эҳтимолдан ҳоли эмаслигини ва бу учрашув икки давлат ташқи ишлар вазирларининг кафолатлар тўғрисидаги шартномани имзолаши доирасида амалга оширилиши мумкинлигини айтди.\nРоссия Мудофаа вазирлиги эса учрашувдан сўнг “яхши ният рамзи” сифатида Киев ва Чернигов вилоятларидаги ҳарбий фаолликни “вақтинча тўхтатиб туриш”га ваъда берди.\nЭрдўғон нима деди?\nМузокараларда икки давлат ўртасида воситачилик қилган Туркия президенти Ражаб Тоййиб Эрдўғон учрашув аввалида Украина ва Россия делегацияларига мурожаат қилди.\n“Биз ҳозир музокаралардан конкрет натижалар кутиладиган паллага етиб келдик. Ўт очишни тўхтатишга имкон қадар тезроқ эришиш барча томонларнинг манфаатидир”,-деди Эрдўғон.\nТуркия президенти мазкур музокарада эришиладиган натижалар Украина ва Россия президентларининг юзма-юз учрашувини тезлаштирувчи омил бўлишига умид қилаётганини таъкидлади. Эрдўғон икки давлат президентларини “қимматли дўстлар” ўлароқ эътироф этди.\nИстанбул музокарасида олигарх Роман Абрамович ҳам иштирок этди\nИстанбул музокарасида келиб чиқиши россиялик бўлган миллиардер Роман Абрамович ҳам иштирок этди. Аммо Абрамович расман на Россия, на Украина делегацияси аъзоси эмас.\nАхборот агентликлари гўёки учрашув арафасида Абрамович Эрдўғон билан бирга тушган фотосуратни тарқатмоқда.\nАбрамович бундан олдин ҳам Украина ва Россия музокарасига воситачилик қилгани тўғрисида хабарлар берилганди. Аввалроқ қатор Ғарб ОАВлари март ойи бошларида Абрамович ва Украина делегациясининг 2 аъзоси навбатдаги учрашувдан сўнг заҳарланиш аломатларини сезганлари тўғрисида хабар берган. Аммо Абрамовичнинг расмий вакиллари бу хабарни тасдиқлаган эмас.\nКремль матбуот котиби Дмитрий Песков Абрамовичнинг музокаралардаги иштирокини тасдиқлади.\n“Роман Абрамович Россия ва Украина томонлари мулоқотининг муайян жиҳатларини таъминлаш мақсадида музокарага жалб этилган”,-деди Песков.\nРоссия президенти Путин 24 февраль куни Украинада “махсус ҳарбий амалиёт” бошлаганини эълон қилган. Халқаро ҳамжамият эса бу ҳодисани “уруш” сифатида эътироф этди. Аммо Кремль Россия ҳудудидаги барча оммавий ахборот воситаларига Украинадаги жангларни “уруш” сифатида талқин этишни тақиқлади.\nРоссия билан музокараларнинг биринчи раунди 28 февраль куни Беларусда бўлиб ўтган эди. Ўшанда томонлар 5 соатлик музокаралардан сўнг маслаҳатлашув учун тарқаган. Шундан сўнг Беларусда яна бир қатор учрашувлар бўлиб ўтди.\nУкраина дастлаб музокаралар Беларусда ўтишига қаршилик қилган ва икки давлат ўртасида воситачи бўлиш имконияти мавжуд мамлакат сифатида қатор мамлакатларни, жумладан, Туркияни таклиф қилган эди.


ПРЕЗИДЕНТ: ХАЛҚЫМЫЗДЫҢ ЖЕТИК САНА-СЕЗИМИ ТИЙКАРҒЫ ҚУРАЛЫМЫЗ БОЛЫЎЫ КЕРЕК – Қарақалпақстан Хабар Агентлиги\n20 июль 2020, 9:49 477\nӨзбекстан Республикасы Президенти Шавкат Мирзиёевтиң басшылығында 17-июль күни өткерилген видеоселектор мәжилиси алдынан коронавирус пенен байланыслы жағдайға айрықша тоқтап өтилди.\nБүгинги күнге келип елимизде COVID-19 бенен кеселленгенлердиң саны 15 мыңнан артқаны, көрилген илажлар нәтийжесинде 8 мыңнан аслам адам тәўир болғаны атап өтилди. Тилекке қарсы, усы вирус себепли дерлик 80 пуқара қайтыс болған.\n– Жағдай елеге шекем әҳмийетли болып қалмақта. Соның ушын ҳеш бир аймақтың басшысы бизде барлығы жақсы, деп, арқайынлыққа берилиўине ҳаққысы жоқ. Ҳәмме жерде кемшиликлер бар. Ең тийкарғы ўазыйпа – оларды ўақтында анықлап, қалыс баҳа берип, тез сапластырыў илажын көриўден ибарат, – деди Шавкат Мирзиёев. – Бир ҳақыйқатты умытпаўымыз зәрүр: аўырыўды жасырсаң, ысытпасы көтериледи деген сөз тап усы коронавирус ҳаққында айтылған. Егер биз бул қәўипке бийпәрўа, бийғам болсақ, мыңлаған адамлардың денсаўлығы ҳәм тәғдирин қәўипке қоямыз, жағдайымыз буннан былай да қыйын болады. Ең қорқынышлысы, өлимшилик саны кескин көбейеди.\nЕслетип өтиўимиз зәрүр, мәмлекетимиз басшысы өзиниң алдынғы мүрәжатларында пандемияға қарсы гүресиў стратегиясын ҳәм тактикасын түп-тийкарынан өзгертиў керек екенлиги ҳаққында атап өткен еди. Және усы мәселеге тоқтап, ҳәзирги пандемия шараятына тән ең күшли, ең тәсиршең қуралларды иске қосыў зәрүр екенлигин атап өтти.\n– Бул гүресте мәмлекетлик ҳәм жеке меншик медицина системасы, барлық уйымлардың бәрқулла мобилизацияланған жағдайда болыўы ҳәм нәтийжели ислеўи, шыпакерлердиң пидайылығы, халқымыздың жетик сана-сезими бизиң тийкарғы қуралымыз болыўы шәрт, – деп сөзинде даўам етти Президент. – Тек тез ҳәм турақлы мобилизация, қатаң норма, медициналық мәденият, жоқары сана-сезим менен ғана биз апатшылыққа қарсы гүресе аламыз.\nБул бағдарда ең үлкен жуўапкершилик ҳәкимлер ҳәм секторлар басшыларының мойнында екени және бир мәрте еслетип өтилди. Оның ушын оларда өз аймақларындағы бар жағдай ҳаққында толық ҳәм ҳақыйқатқа туўра келетуғын мағлыўматлар болыўы, олар ҳәр күни, ҳәр саатта жаңаланып барыўы керек екенлиги атап өтилди.\n– Ҳәкимлер, сектор басшыларының, барлық жуўапкерлердиң мийи саат механизминдей күни-түни, анық ҳәм қәтесиз ислеўи зәрүр, – деди мәмлекетимиз басшысы. – Тилекке қарсы, биз көбинесе әне усы мәселелерде ақсап атырмыз. Қолымызда анық мағлыўмат, тийкарланған таллаўлы материаллар болмағанлығы себепли қабыл еткен қарарларымыз күтилген нәтийжени бермей атыр. Бул мәселеде қандай жәрдем зәрүр болса, мәрҳамат, айтың, ҳәммесин шешемиз. Себеби мақсет бир: тез бул бәледен қутылып, экономикамызды, социаллық турмысымызды толық тиклеп алыўымыз керек.\nПрезидент Шавкат Мирзиёев видеоселектор мәжилисинде және бир мәрте халқымызға мүрәжат етип, соның ишинде, былай деди:\n– Ҳәр биримиз өзимиз, шаңарағымыз, перзентлеримиздиң денсаўлығы ҳәм тәғдири ушын бәринен бурын жуўапкер екенимизди терең аңлаўымыз зәрүр. Усы мүнәсибет пенен халық ўәкиллери болған депутатларымыздан, дөретиўши зыялыларымыздан, ҳүрметли журналистлеримиз, мәҳәлле белсендилеринен өтиниш етемен: пандемия дәўиринде ҳәр бир адамның жеке жуўапкершилиги ҳаққындағы үгит-нәсиятлаў жумысларын және де күшейтиўимиз керек.\nБиз пандемияны қашан жеңемиз? Қашан, ҳәр бир адам өзиндеги бийпәрўалықты жеңсе, өзи, шаңарағы ҳәм перзентлери, пүткил халқымыздың турмысына жуўапкершилик пенен қарайтуғын болса.\nБиз усыған уқыплымыз ба? Әлбетте, уқыплымыз. Бүгинги жағдайдың өзи көрсетип атырған мине усындай сезимлер ҳәм көзқараслар ҳәр бир ўатанласымыздың жүреги ҳәм санасына кирип барады, деп исенемен. Ҳәм биз бул сынақтан, әлбетте, мүнәсип өтемиз, – деп атап өтти Президент Шавкат Мирзиёев.\nБизге белгили, 15-июль күни Ташкент қаласы ҳәм пайтахт ўәлаятында пандемияға қарсы гүресиў бағдарындағы жумыслар сынға алынып, анық ўазыйпалар белгиленген еди. Бул бағдарда көрилген жедел илажлар бойынша мәжилисте Ташкент қаласының ҳәкими, Бас прокурор ҳәм басқа да жуўапкер басшылар есабат берди.


Шуҳрат Қаюмов: Гапинг бўлмаса, саҳнага чиқма! » PopCorn.uz - Шоу Бизнес олами хақиқати\nШуҳрат Қаюмов: Гапинг бўлмаса, саҳнага чиқма!\nСана: 20.03.2016 1917 қайноқ\nМаълумки, Ўзбекистонда хизмат кўрсатган артист Шуҳрат Қаюмов, 22-23- март кунлари “Истиқлол” санъат саройида ўзининг навбатдаги жонли ижродаги концерт дастурини тақдим этади. Айни дамда мазкур концертга тайёргарлик ишлари авжида. Хонанда концертининг кўнгилдагидек ўтиши ниятида бор кучини сарфлаб ҳаракат қилмоқда.\n-Одатда декабрь ойида концерт берар эдингиз, бу йил эса баҳорда?\nҲар йили қиш фаслининг бошларида, декабрь ойида концерт берардик. Ўтган йили ҳам декабрь ойида бўлиб ўтган концерт дастуримизда, жуда кўп мухлисларимиз, айниқса онахонлар отахонлар томонидан жуда кўп илтимослар бўлдики, “Болам сал ҳаво иссиқроқ пайтда концерт қилмасангиз, совуқ қотиб қолдик” дея мурожаат қилишди. Шу сабабли биз бу йилги концерт дастуримизни баҳор фаслига кўчирдик.\n- Эшитишимизча бу йилги концерт дастурингизда кутилмаган ва шов-шувли дуэт тарона яратилаётган экан. Анча йиллардан буён дуэт куйламаган эдингиз?\n-Ҳар битта санъаткорни ўзини тинглайдиган қўшиқларидан ташқари, севиб тинглайдиган санъаткори, қўшиқлари бўлади. Жуда кўп ашулаларни мириқиб тинглайман. Айниқса мумтоз қўшиқларни. Қолаверса, айрим замонавий хонандаларимизнинг ҳам тароналарини тинглаб бораман. Мисол учун Ботир Қодиров, Умида Мирҳамидоваларнинг қўшиқларини севиб эшитаман. Анчадан бери Умида Мирҳамидованинг “Оқ атиргуллар” таронасига жавоб қўшиқ айтиш истагида эдим. Бу концертда эса мана шу ҳавасни, кўнгилга тугиб қўйган истакни томошабинларга тақдим этамиз.\n-Концертингиз жонли ижрода, бугунги кунда деярли барча санъатклрлар фонограммада концерт бераётган бир пайтда, наҳотки сиз ҳам бирор марта бўлса фонограммадан фойдаланиш ҳақида ўйлаб кўрмаган бўлсангиз?\n-Бу йилги концертимизда жуда кўп таклифлар бўлди. Саломатлигим сабабли, қаттиқ шамоллаганим боис, фонограммадан фойдаланинг дейишди. Ўйлаб қарасам, фонограммадан енгил нарса йўқ экан. Репитиция ҳам қилмайсиз. Қўшиқ сўзларини ҳам ёдламайсиз. Созандалар ҳам ишлаши шарт эмас. Ўша куни чалишни билган-билмаган созандани олиб келиб қўйсангиз, сиз икки соат саҳнанинг уёғидан бу ёғига лабингизни қимирлатиб ўтиб қайтасиз, бўлди. Ҳеч қанақа қийинчилик йўқ. Лекин, мен жонли ижрода концерт беришга аҳд қилдим. Бунда кўп ишлаш талаб этиларди. Шифохонада ётганимда ҳам шифокорлардан илтимос қилиб, бир кун яширин, бир кун ошкора 1-2 соатга репитицияга қатнашиб, созандаларга йўл йўриқ бериб, касал овозда бўлса ҳам ҳиргойи қилишга мажбур бўлдим. Чунки, ишламасам бўлмасди. Шунақа кунлар бўлдики, баланд иситма билан ҳам репитицияларга қатнашдим. Бу йилги концертга тайёрганлик жараёни анча машаққатли бўлди. Ўйлайманки, бу машаққатларимизни роҳатини концертимизда кўрамиз деб умид қиламан.\n-Ҳозир ҳам соғлиғингиз яхши эмас. Концерт дастурингиз кўнгилдагидек ўтишига бу тўсқинлик қилмайдими?\n-Ҳозир ҳам соғлиғим 100 фоиз яхши деб айта олмайман. Барибир қаттиқ шамоллашни асоратлари бор. Чунки оддий шамоллашни ўтказиб юборганман. Халқимизга ҳам маълумки, ўтиб кетган шамоллашни даволаш бироз оғирроқ кечади ва узоқ давом этади. Менга сурункали бронхит ҳамда пневмония ташхиси қўйилди. Бу касалликлар 10-15 кунда даволанадиган касаллик эмас. Шунга қарамай, шифокорлар имкон даражасида оёққа туришга ёрдам беришди. Бугунги кунда умумий аҳволим қониқарли ҳолатда. Концерт дастуримни яхши ўтказиб олишимга умид қиламан. Бугун ҳамма ҳаммаси умидга боғлиқ бўлиб қолмоқда.\n-Концертда нечта янги тарона бўлади?\n-Концертда 22 та қўшиқ ижро этилади. Улардан 4-5 таси репертуаримда бўлган ва мухлисларга манзур келган қўшиқлар бўлади. Шунингдек, лирик, замонавий, классик ва эстрада йўналишидаги қўшиқларим жой олган. Бундан ташқари 15 га яқин янги тароналаримни тақдим этаман.\nКонцертга келадиган мухлислар, айниқса журналистлар, ОАВ вакилларидан илтимос қилган бўлардимки, одатда концертдан кейин айрим камчиликларни ёзишганда саҳна безаклари, кийимларимга эътибор беришади. Мен олдиндан айтиб келганман ва яна айтаманки, концертимда кийимга ёки саҳна безакларига эътиборни нафақат иккинчи балки учинчи ўринга қўяман. Бу нечоғли тўғри ёки нотўғри эканини томошабинларни ўзи хал қилади. Шу пайтгача мен эътибор бермаган нарсаларга мухлисларим ҳам эътибор бермаган. Чунки мени концертимда энг биринчи маънавият ва маърифат туради. Қўшиқларимни мазмуни ва қўшиқларимдан келиб чиққан хулоса яъни устозларим айтганидек, гапинг бўлмаса саҳнага чиқмагин дейишганидек, ҳар битта қўшиқда гапим борлигини томошабинга тушинтириб беришга ҳаракат қиламан. Шунингдек концертимнинг тарбиявий аҳамиятига, маънавий савиясига кўпроқ эътибор бераман. Бошқалар ҳам концертнинг шу томонига эътибор беришларини истаган бўлардим.\nДемак, бу йили кутилаётган концерт дастури ўзгача ўтиши табиий. Шунча ҳаракат, меҳнат, уйқусиз тунларнинг натижасини албатта концертда кўришингиз мумкин бўлади. Ҳозирча кутамиз. Концертдан батафсил маълумотни эса сайтимиз орқали билиб олишингиз мумкин бўлади. Шундай экан, бизни кузатишда давом этинг.\nШуҳрат Умардан “Етолмадим” тарона ва клипини қарши олинг\nШоҳруҳхон ва Шуҳрат Йўлдошевдан “Қизгина”\nШуҳрат Умардан узоқ кутилган видеоклип “Нега энди”


Бразилиялик машҳур футболчи 80 ёшли Пеле йўғон ичакдаги ўсмани олиб ташлаш бўйича операция қилинди. Бу ҳақда у ўзининг Instagram саҳифасида ёзган. Aфсонавий футболчи ўзини яхши ҳис қилаётганини таъкидлади.\nУч карра жаҳон чемпиони 31 августдан буён шифохонада. Маҳаллий ОAВлар спортчининг хушидан кетиши шифохонага ётқизилишига сабаб бўлганини ёзишди.\n«Ўтган шанба куни мени йўғон ичакнинг ўнг томонидаги шубҳали ўсмани олиб ташлаш бўйича операция қилишди. Ўтган ҳафта мен айтган тестлар давомида ўсма аниқланди», — деб ёзган Пеле.\nПеле — футбол бўйича ягона уч карра жаҳон чемпиони (1958, 1962, 1970). У Бразилия терма жамоаси билан 92 та ўйин ўтказиб, 77 та гол урган.\nфутбол Пеле операция\nСпорт 20/10, 07:07\nЕЧЛ. «Шериф»нинг тўхтатилиши, меҳмонга келган «Милан», «Аякс»дан мастер-класс, Месси ва Салоҳнинг дубли ва бошқалар\nСпорт 19/10, 14:16\nЎзбекистон терма жамоаси Грузия билан ўйнайди


22 Noyabr 10:27 / Published in COVID-19\nЎзбекистонда COVID-19 га қарши ихтиёрий ревакцинация бошланди\nИнновациялар вазирлигининг маълум қилишича, Ўзбекистон Республикасида коронавирус инфекциясига қарши қайта эмлашдан ўтиш мумкин.\nЭслатиб ўтамиз, барча эмлашлар умрбод ҳимояни таъминламайди. Масалан, тетанозга қарши эмлаш ҳар ўн йилда, гепатит Б вактсинаси ҳар беш йилда ва гриппга қарши эмлаш ҳар йили талаб қилинади. Бунга кучайтирувчи эмлаш дейилади. Баъзида «боостер вактсина» атамаси ишлатилади, яъни бошқа, қўшимча.\nЎзбекистонда жорий йилнинг 1 апрелидан бошлаб коронавирусга қарши оммавий эмлаш ишлари олиб борилмоқда. Жумладан, бугунги кунга қадар мамлакатимизга COVID-19 га қарши жами 42 миллион 805 минг доза олти турдаги вакцина келтирилди. Шунингдек, йил охиригача 5,6 миллион дозани етказиб бериш кутилмоқда.\n“Ўзбекистон Бош давлат санитария врачининг кўрсатмасига мувофиқ, республика аҳолиси ўртасида коронавирус инфексиясига қарши иммунитетни ошириш мақсадида 2021-йил 17-ноябрдан бошлаб тўлиқ курсни тамомлаган фуқароларга кучайтирувчи ихтиёрий равишда эмлаш (2 ёки 3 доза) эмлашга рухсат берилди», дейди вазирлик.\n«Қайта эмлаш албатта керак. SARS-CoV-2 маккор вирус. Унга қарши умр бўйи давом этадиган вакцина яратиш қийин. Уларда узоқ вақт давомида юқори даражадаги антителалар мавжуд. Аммо уларнинг сони жуда оз. Ўйлайманки, бир неча марта қайта эмлашдан сўнг барқарор ҳимоя пайдо бўлади ва вақт ўтиши билан антикорларни назорат қилиш ҳамма жойда мавжуд бўлади «деди АҚШнинг Джорж Мейсон университети тизими биологияси мактаби профессори Анча Баранова.\nҚайта эмлаш нима?\nБир марта бериладиган ва умр бўйи давом этадиган вакциналар мавжуд. Масалан, полиомиелитдан. Бошқалар эса ўзларининг амал қилиш муддатига эга. Масалан, қизамиқга қарши эмлаш ҳар ўн йилда, шомил энцефалитига қарши эмлаш ҳар уч йилда, гриппга қарши эмлаш йилига бир марта берилади. Шундан сўнг, ҳимоя хусусиятлари хиралашади, антикорлар миқдори камаяди. Қайта эмлаш – бу тинч ва қўрқмасдан яшаш учун кучайтирувчи зарба.\nКоронавирус ҳолатида олимлар ҳар олти ойда бир марта эмлашни тавсия этадилар.\nTagged under: ВАКЦИНА, КОВИД, КОРОНАВИРУС, ревакцинация, ЭМЛАНИШ, қайта эмлаш\nХитойда синовдан ўтган 11 та коронавирус вакцинаси


Қозоғистонда автобус ёнди. Ҳалок бўлганлар Ўзбекистон...\n18.01.2018 12:17 0 416\nБугун, 18 январь куни Қозоғистонда «Икарус» русумли йўловчи автобуси ёниб кетди ва оқибатда камида 52 киши ҳалок бўлди. Бу ҳақда Қозоғистон ИИВнинг фавқулодда вазиятлар қўмитаси хабар берди.\nҚайд этилишича, воқеа Оқтўба вилояти Иргиз тумани ҳудудида Самара - Чимкент трассасида рўй берган. Автобус тўсатдан йўлда ёна бошлаган. Салонда 55 йўловчи ва 2 ҳайдовчи бўлган. 52 киши воқеа жойида ҳалок бўлган.\nБиз ушбу хабарга аниқлик киритиш мақсадида Ташқи ишлар вазирлиги билан боғландик. Уларнинг хабар беришича, ҳозирда вазият ўрганилмоқда, тез орада расмий маълумот берилади.\nЎзбекистон автобус Қозоғистон фуқаролар Самара - Чимкент\nСпорт 20 дақиқа олдин


АК "O`ZSPIRTSANOAT" | Тафтиш комиссияси\n«O’zspirtsanoat» акциядорлик компанияси Тафтиш комиссияси аъзолари\nҚамбаров Муҳаммаджон Асқарович\nЎзбекистон Республикаси Молия вазирлиги Қимматли қоғозлар ва молия бозори бошқармасининг давлат активлари бўйича даромадлар тушумини тартибга солиш ва назорат қилиш бўлими бош иқтисодчиси\n1959 йилда Андижон вилояти, Охунбобоев шаҳрида туғилган.\n1987 йилда Тошкент халқ хўжалиги институтини тамомлаган.\nМеҳнат фаолиятини 1976 йилда Андижон вилоятидаги туманлараро механизациялаштирилган 33-сонли колонна ғишт терувчиси вазифасидан бошлаган.\n1978-1980 йилларда Харбий хизматда.\n1980-1996 йилларда Тошкент шаҳридаги Экскаватор заводининг юк ташувчиси, устаси, иқтисодчиси, смена бошлиғи, цех бошлиғи ўринбосари, цех бошлиғи лавозимларида ишлаган.\n1996-1997 йилларда Давлат мулки қўмитаси ҳузуридаги қимматли қоғозлар бозори фаолиятини мувофиқлаштириш ва назорат қилиш Марказининг Акциялар чиқарилувини рўйхатга олиш ва давлат реестрини олиб бориш бошқармаси бош мутахассиси лавозимида ишлаган.\n1997-2008 Ўзбекистон Республикаси Молия вазирлигининг бўлим ва бошқармаларида бошлиқ лавозимларида ишлаган.\n2008-2010 йилларда “Вақт” Миллий депозитарийси ОАЖ Бош директори ўринбосари, Бош директори лавозимида ишлаган.\n2010 йилдан ҳозирги кунгача Ўзбекистон Республикаси Молия вазирлиги Қимматли қоғозлар ва молия бозори бошқармасининг давлат активлари бўйича даромадлар тушумини тартибга солиш ва назорат қилиш бўлими бош иқтисодчиси лавозимида ишлаб келмоқда.\nДавлат рақобат қўмитаси ҳузуридаги Давлат активларини бошқариш марказининг корхоналар билан корпоратив ишлар бўлими бошлиғи ўринбосари в.в.б.\n1987 йилда Сурxондарё вилояти, Сариосиё туманида туғилган.\n2009 йилда Тошкент давлат иқтисодиёт университетини (бакалавр) тамомлаган.\n2014 йилда Тошкент давлат иқтисодиёт университетини (магистр) тамомлаган.\nМаълумоти бўйича мутаxассислиги – макроиқтисодиёт, давлат молиясини бошқариш.\n2009 йилда Тошкент давлат иқтисодиёт университетини тамомлагандан сўнг Қимматли қоғозлар бозори фаолиятини мувофиқлаштириш ва назорат қилиш Марказнинг Тошкент вилояти бошқармаси 1 тоифали мутахассиси лавозимида ишлаган.\n2010-2013 йилларда Қимматли қоғозлар бозори фаолиятини мувофиқлаштириш ва назорат қилиш Марказнинг Тошкент шаҳар бошқармаси 1 тоифали мутахассиси, етакчи мутахассиси\n2013-2016 йилларда Давлат рақобат қўмитаси Тошкент вилояти ҳудудий бошқармаси, давлат активларини хатловдан ўтказиш, ҳисобга олиш ва самарали бошқариш бўлими етакчи мутахасиси, корхоналар билан корпоратив ишлар бўлими етакчи мутахассиси, бош мутахассиси лавозимларида ишлаган.\n2016 йилдан ҳозирги кунгача Давлат рақобат қўмитаси ҳузуридаги давлат активларини бошқариш маркази корхоналар билан корпоратив ишлар бўлими бошлиғи ўринбосари в.в.б. лавозимида ишлаб келмоқда.\nСайфуллоев Абдулазиз Садулло ўғли\nДавлат рақобат қўмитаси ҳузуридаги Давлат активларини бошқариш марказининг корхоналар билан корпоратив ишлар бўлими бош мутахассиси\n1992 йилда Навоий вилоятида туғилган.\n2014 йилда Тошкент давлат молия институтини (бакалавр) тамомлаган.\nМаълумоти бўйича мутаxассислиги – молиячи.\nМеҳнат фаолиятини 2013 йилда Давлат рақобат қўмитаси ҳузуридаги Давлат активларини бошқариш маркази муаммоли активлар билан ишлаш бўлими биринчи тоифали мутахассиси лавозимидан бошлаган.\n2015 йилдан ҳозирги кунгача Давлат рақобат қўмитаси ҳузуридаги Давлат активларини бошқариш маркази корхоналар билан корпоратив ишлар бўлими бош мутахассиси лавозимида ишлаб келмоқда.